Edizzjoni Provviżorja
KONKLUŻJONIJIET TAL‑AVUKAT ĠENERALI
RICHARD DE LA TOUR
ippreżentati fit‑12 ta’ Marzu 2026 (1)
Kawża C‑559/23 P
International Management Group (IMG)
vs
Il‑Kummissjoni Ewropea
“Appell – Eċċezzjoni ta’ inammissibbiltà tal-appell minħabba l-preskrizzjoni tal-azzjoni għad-danni mhux kuntrattwali – Nuqqas tal-Qorti Ġenerali li tiddeċiedi dwar l-eċċezzjoni ta’ inammissibbiltà qabel tiċħad ir-rikors bħala infondat – Investigazzjoni esterna tal-Uffiċċju Ewropew ta’ Kontra l-Frodi (OLAF) – Komunikazzjoni tar-rapport ta’ investigazzjoni tal-OLAF lill-awtoritajiet ġudizzjarji nazzjonali – Żvelar mhux awtorizzat tar-rapport ta’ investigazzjoni fl-istampa – Danni morali u materjali allegatament imġarrba mill-appellanti – Rabta kawżali – Avveniment li ta lok għad-dannu li jista’ jkun imputat lill-Unjoni Ewropea, jew lill-awtoritajiet nazzjonali kkonċernati – Inċertezza – Oneru tal-prova”
I.      Introduzzjoni
1.        Dan l-appell ġie ppreżentat kontra s-sentenza tal-Qorti Ġenerali tal-Unjoni Ewropea tat‑28 ta’ Ġunju 2023, IMG vs Il‑Kummissjoni (2), li permezz tagħha din tal-aħħar ċaħdet bħala infondat ir-rikors għad-danni mhux kuntrattwali tal-Unjoni, ippreżentat minn International Management Group (IMG), minħabba l-iżvelar mhux awtorizzat fl-istampa ta’ rapport ta’ investigazzjoni li jirrigwardaha, stabbilit mill-Uffiċċju Ewropew ta’ Kontra l-Frodi (iktar ’il quddiem l-“OLAF”).
2.        Waqt l-eżami ta’ dan l-appell, il-Qorti tal-Ġustizzja ser ikollha, b’mod partikolari, tikkonferma jew teskludi l-pożizzjoni tal-Qorti Ġenerali li, fis-sentenza appellata, iddeċidiet li kellha tiġi eskluża r-responsabbiltà mhux kuntrattwali tal-Unjoni minħabba inċertezza dwar l-awtur tal-avveniment li ta lok għad-dannu, “fin-nuqqas ta’ indizju f’dan is-sens” (3), peress li dan seta’ kien ikkawżat kemm minn sors intern għall-Unjoni, jiġifieri mill-OLAF jew mill-Kummissjoni Ewropea, kif ukoll minn sors estern għaliha, jiġifieri mill-awtoritajiet ġudizzjarji nazzjonali kkonċernati.
3.        F’dawn il-konklużjonijiet, ser nipproponi lill-Qorti tal-Ġustizzja tannulla s-sentenza appellata għar-raġuni li l-Qorti Ġenerali kisret ir-regoli dwar l-oneru u l-produzzjoni tal-prova fil-kuntest tal-evalwazzjoni tagħha dwar allegat ksur mill-Kummissjoni u mill-OLAF tal-obbligu ta’ kunfidenzjalità impost fuqhom. Ser nesponi r-raġunijiet għalfejn tali żball ta’ liġi jivvizzja wkoll il-konklużjoni tagħha dwar allegat ksur tad-dmir ta’ diliġenza minn dawn tal-aħħar.
II.    Il-fatti li wasslu għall-kawża
4.        Il-fatti li wasslu għall-kawża huma miġbura fil-qosor fil-punti 2 sa 12 tas-sentenza appellata.
5.        IMG kienet stabbilita, skont l-istatuti tagħha, bħala organizzazzjoni internazzjonali. Fil-kuntest tal-attivitajiet tagħha, hija kkonkludiet diversi ftehimiet mal-Kummissjoni, b’applikazzjoni b’mod partikolari, tal-metodu ta’ implimentazzjoni tal-baġit tal-Unjoni msejjaħ “ta’ ġestjoni indiretta jew konġunta” previst mir-regoli finanzjarji tal-Unjoni.
6.        Id-Direttur Ġenerali tal-OLAF fetaħ investigazzjoni esterna dwar l-istatus ġuridiku tal-appellanti (4). Fi tmiemha, huwa qies, essenzjalment, fir-rapport ta’ investigazzjoni finali tiegħu (iktar ’il quddiem ir-“rapport tal-OLAF”), stabbilit fid‑9 ta’ Diċembru 2014, li IMG ma kinitx tikkostitwixxi “organizzazzjoni internazzjonali”, fis-sens tar-regoli finanzjarji tal-Unjoni, u rrakkomanda lill-Kummissjoni biex timponilha sanzjonijiet amministrattivi u finanzjarji kif ukoll biex tipproċedi bl-irkupru tal-ammonti li kienu tħallsu lilha f’din il-kwalità.
7.        Fit‑12 ta’ Diċembru 2014, ir-rapport tal-OLAF intbagħat uffiċjalment lill-Kummissjoni kif ukoll lill-awtoritajiet ġudizzjarji Franċiżi u Belġjani. Fit‑13 ta’ Frar 2015, l-informazzjoni dwar il-kontenut ta’ dan ir-rapport kienet ippubblikata fir-rivista Der Spiegel. Fit‑18 ta’ Frar 2015, l-appellanti bagħtet lill-OLAF ittra dwar possibbli kxif
ta’ informazzjoni fl-istampa dwar il-kontenut tal-imsemmi rapport.
8.        Fit‑13 ta’ Marzu 2015, id-Direttur Ġenerali tal-OLAF bagħat ittra lill-President tal-Parlament Ewropew fejn indika li kien ġie informat bil-fatt li r-rapport tal-OLAF kien inxtered fil-Kumitat tal-Kontroll tal-Baġit tal-Parlament. F’din l-ittra, id-Direttur Ġenerali tal-OLAF fakkar li dan ir-rapport ma kienx ġie uffiċjalment żvelat lill-Parlament u talab lill-President ta’ din l-istituzzjoni jadotta l-miżuri neċessarji sabiex iwaqqaf it-tixrid ta’ dan id-dokument.
9.        Permezz ta’ ittra tal‑20 ta’ Marzu 2015, l-OLAF wieġeb lill-appellanti li r-rapport tiegħu kien intbagħat esklużivament lill-awtoritajiet nazzjonali kompetenti u lis-Segretarju Ġenerali tal-Kummissjoni.
10.      Fil‑11 ta’ Diċembru 2015, ir-rapport tal-OLAF kien ġie ppubblikat, mingħajr l-annessi tiegħu, fis-sit internet tal-ġurnal New Europe. L-appellanti kienet informata li kienu nfetħu żewġ investigazzjonijiet mis-Segretarju Ġenerali tal-Kummissjoni u mill-OLAF sabiex jiġi identifikat is-sors ta’ dan
il-kxif.
11.      Fit‑30 ta’ Jannar 2017, is-Segretarju Ġenerali tal-Kummissjoni bagħat ittra lill-appellanti jinformaha bil-fatt li l-investigazzjonijiet kienu ngħalqu u li ma kinux ippermettew li jiġi identifikat is-sors tal-kxif.
12.      Fil‑5 ta’ Ġunju 2018, ir-rapport tal-OLAF flimkien mal-annessi tiegħu ġew ikkomunikati lill-appellanti.
III. Il-proċedura quddiem il-qrati tal-Unjoni
A.      Il-proċedura quddiem il-Qorti Ġenerali u s-sentenza appellata
13.      Permezz ta’ rikors ippreżentat fir-Reġistru tal-Qorti Ġenerali fil‑21 ta’ Diċembru 2020, l-appellanti ppreżentat rikors ibbażat fuq l-Artikolu 268 TFUE sabiex tiġi kkumpensata għad-danni materjali u morali li hija tqis li kienet ġarrbet minħabba l-illegalità tal-aġir tal-Kummissjoni u tal-OLAF wara r-rapport ta’ dan tal-aħħar. Permezz tas-sentenza appellata, il-Qorti Ġenerali ċaħdet ir-rikors fl-intier tiegħu.
B.      Il-proċedura quddiem il-Qorti tal-Ġustizzja u t-talbiet tal-partijiet
14.      Fis‑7 ta’ Settembru 2023, l-appellanti ppreżentat appell mis-sentenza appellata. Fit-talbiet tagħha, hija titlob lill-Qorti tal-Ġustizzja tannulla din is-sentenza, tilqa’ t-talbiet tagħha quddiem il-Qorti Ġenerali, tiddeċiedi li l-Kummissjoni kienet suġġetta għal responsabbiltà mhux kuntrattwali, tikkundanna lill-Kummissjoni tikkumpensa d-dannu li hija ġarrbet, evalwat, suġġett għal kompletezza, għal
EUR 10 000 fix-xahar fuq perijodu li beda f’nofs Diċembru 2015 u li jibqa’ għaddej sal-pronunzja tas-sentenza li għandha tingħata għad-dannu morali, u għal
EUR 2 100 000 għad-dannu materjali, flimkien mal-interessi moratorji, u tikkundanna lill-Kummissjoni għall-ispejjeż kollha taż-żewġ istanzi.
15.      Il-Kummissjoni titlob lill-Qorti tal-Ġustizzja tiċħad l-appell bħala inammissibbli jew, sussidjarjament, bħala infondat u tikkundanna lill-appellanti għall-ispejjeż.
IV.    Analiżi
16.      Insostenn tal-appell tagħha, l-appellanti tinvoka ħames aggravji bbażati, l-ewwel nett, fuq evalwazzjoni żbaljata tar-rabta kawżali li fuqha jiddependi l-istabbiliment tar-responsabbiltà mhux kuntrattwali tal-Unjoni, it-tieni nett, fuq evalwazzjoni żbaljata tal-kundizzjoni relatata mal-imputabbiltà tal-fatt dannuż lill-OLAF jew lill-Kummissjoni, it-tielet nett, fuq evalwazzjoni żbaljata dwar l-eżistenza ta’ illegalità bbażata fuq il-ksur tad-dmir ta’ premura, ir-raba’ nett, fuq evalwazzjoni żbaljata dwar l-eżistenza ta’ illegalità bbażata fuq il-ksur tad-dmir ta’ diliġenza u, fl-aħħar nett, il-ħames nett, fuq żbalji ta’ liġi li jaffettwaw l-evalwazzjoni tal-Qorti Ġenerali dwar l-irtirar tal-opinjoni tas-servizz legali tal-Kummissjoni mill-proċess.
17.      Min-naħa tagħha, il-Kummissjoni targumenta, prinċipalment, li l-kawża għad-danni tal-appellanti kienet diġà preskritta meta ġiet ippreżentata, u għalhekk l-appell huwa inammissibbli. Sussidjarjament, il-Kummissjoni tqis li l-appell għandu jiġi miċħud bħala infondat.
A.      Fuq l‑ammissibbiltà tal-appell
18.      Dan l-appell iqajjem żewġ diffikultajiet fir-rigward tal-ammissibbiltà tiegħu.
1.      Fuq il-kapaċità ta’ IMG li taġixxi sabiex tiġi stabbilita r-responsabbiltà mhux kuntrattwali tal-Unjoni
19.      Fil-kawża IMG vs Il‑Kummissjoni (C‑790/24 P), li fiha nippreżenta wkoll konklużjonijiet illum, il-Qorti tal-Ġustizzja hija mitluba tiddeċiedi fuq l-appell mis-sentenza tal‑4 ta’ Settembru 2024, IMG vs Il‑Kummissjoni (5), li fiha l-Qorti Ġenerali kkonfermat il-legalità tad-deċiżjoni tal-Kummissjoni tat‑8 ta’ Ġunju 2021 li permezz tagħha din irrifjutat li tirrikonoxxi lill-appellanti l-kwalità ta’ organizzazzjoni internazzjonali b’effett retroattiv mis‑16 ta’ Diċembru 2014.
20.      Fil-każ li, fl-aħħar tal-eżami tagħha, il-qorti tal-Unjoni tikkonferma l-legalità ta’ din id-deċiżjoni, inqis li dan il-fatt ma jistax ikollu effett fuq l-ammissibbiltà ta’ dan ir-rikors għad-danni, ippreżentat fil‑21 ta’ Diċembru 2020, għar-raġuni li fid-data li fiha l-qorti tal-Unjoni tiddeċiedi, IMG tkun tilfet l-locus standi in judicio tagħha.
21.      Fil-fatt, mill-ġurisprudenza tal-Qorti tal-Ġustizzja jirriżulta li l-kunċett ta’ “persuna ġuridika” jimplika, bħala prinċipju, l-eżistenza ta’ personalità ġuridika kkostitwita skont id-dritt ta’ Stat Membru jew ta’ pajjiż terz, u ta’ locus standi in judicio rrikonoxxut minn dan id-dritt (6).
22.      Issa, minkejja li IMG ma kinitx stabbilita fil-kwalità ta’ organizzazzjoni internazzjonali jew kienet tilfet din il-kwalità, il-fatt li ma hijiex jew ma għadhiex suġġetta għal dritt internazzjonali ma jċaħħadhiex madankollu, mill-kwalità tagħha ta’ persuna ġuridika fl-ordinament ġuridiku ta’ Stat wieħed jew iktar u mil-locus standi in judicio tagħha. Barra minn hekk, il-Kummissjoni ma kkontestatx din il-kapaċità tagħha wara mistoqsija magħmula lilha mill-Qorti tal-Ġustizzja waqt is-seduta. IMG għandha struttura interna (baġit, persunal, infrastruttura) li tiżguralha l-awtonomija neċessarja sabiex taġixxi bħala entità responsabbli fir-relazzjonijiet ġuridiċi, u d-dispożizzjonijiet statutorji tagħha, l-istess bħad-dispożizzjonijiet tal-ftehimiet dwar is-sede li hija kkonkludiet ma’ diversi Stati, jirrikonoxxulha l-locus standi in judicio fl-ordinament nazzjonali.
23.      F’dan il-każ, is-sitwazzjoni tal-appellanti tixbah lil dik inkwistjoni fil-kawża li tat lok għas-sentenza tat‑28 ta’ Ottubru 1982, Groupement des Agences de voyages vs Il‑Kummissjoni (7), peress li l-appellanti ngħatat kompiti ta’ implimentazzjoni tal-baġit mill-Kummissjoni skont il-metodu ta’ ġestjoni indiretta ma’ “organizzazzjoni internazzjonali” matul diversi snin, b’tali mod li hija kienet titqies, matul dan il-perijodu, li kellha din il-kwalità. Inżid li, quddiem il-qrati tal-Unjoni, il-Kummissjoni ttrattat lil IMG bħala persuna ġuridika li għandha l-locus standi in judicio peress li ma qajmet ebda eċċezzjoni ta’ inammissibbiltà f’dan ir-rigward, minkejja li kienu ġew ippreżentati tlettax-il proċedura quddiem il-qorti tal-Unjoni. Din tal-aħħar lanqas ma kkonstatat in-nuqqas ta’ locus standi tal-appellanti, minkejja li dan huwa motiv ta’ ordni pubbliku.
24.      Inżid li, fil-punt 112 tas-sentenza tat‑18 ta’ Jannar 2007, PKK u KNK vs Il‑Kunsill (8), li kienet tirrigwarda, b’mod partikolari, il-Kurdistan Workers’ Party (PKK), il-Qorti tal-Ġustizzja ddeċidiet li, meta l-leġiżlatur tal-Unjoni jqis li organizzazzjoni li l-eżistenza tagħha titqiegħed f’dubju jkun baqagħlha eżistenza suffiċjenti sabiex tkun is-suġġett ta’ miżuri restrittivi, il-koerenza u l-ġustizzja jimponu li għandu jiġi rrikonoxxut li din l-entità għad baqgħalha eżistenza suffiċjenti sabiex tikkontesta din il-miżura. Fil-fatt, kull evalwazzjoni oħra jkollha bħala riżultat li organizzazzjoni tista’ tiġi inkluża fil-lista kontenzjuża mingħajr ma tkun tista’ tressaq rikors kontra din l-inklużjoni.
25.      Bl-istess mod, jekk wieħed iqis li l-OLAF u l-Kummissjoni kienu marbuta li jiżguraw il-kunfidenzjalità tal-konklużjonijiet tar-rapport tal-OLAF, ir-rekwiżiti marbuta mal-koerenza u mar-rispett neċessarju tad-dritt għal protezzjoni ġudizzjarja effettiva jimponu li l-appellanti tiġi rrikonoxxuta eżistenza suffiċjenti sabiex titlob il-kumpens għad-dannu li hija tqis li ġarrbet minħabba l-iżvelar mhux awtorizzat fl-istampa ta’ dawn il-konklużjonijiet (9).
26.      Għal dawn ir-raġunijiet kollha, inqis li IMG għandha locus standi għar-responsabbiltà mhux kuntrattwali tal-Unjoni, u dan indipendentement mill-konklużjonijiet li l-qorti tal-Unjoni ser tkun mitluba tislet fir-rigward tal-istatus tagħha ta’ organizzazzjoni internazzjonali.
2.      Fuq id-deċiżjoni tal-Qorti Ġenerali li tiddeċiedi fuq il-mertu tar-rikors mingħajr ma tiddeċiedi fuq il-preskrizzjoni tal-kawża għad-danni
27.      Fir-risposta tagħha, il-Kummissjoni tqajjem eċċezzjoni ta’ inammissibbiltà tal-appell għar-raġuni li l-kawża għad-danni ppreżentata minn IMG kienet preskritta għar-raġunijiet li hija esponiet fl-eċċezzjoni ta’ inammissibbiltà li hija qajmet quddiem il-Qorti Ġenerali.
28.      Fl-ewwel lok, il-Kummissjoni ssostni li t-terminu ta’ preskrizzjoni kien skada fil‑11 ta’ Diċembru 2020, jiġifieri ħames snin wara l-pubblikazzjoni tar-rapport tal-OLAF fis-sit internet tal-ġurnal New Europe, filwaqt li r-rikors tal-appellanti kien ippreżentat fil‑21 ta’ Diċembru 2020, jiġifieri għaxart ijiem wara. F’dan ir-rigward, il-Kummissjoni tfakkar li, b’konformità mal-ġurisprudenza, it-terminu għal raġuni ta’ distanza ma jistax japplika għat-terminu ta’ preskrizzjoni li huwa terminu ta’ dritt sostantiv.
29.      Fit-tieni lok, il-Kummissjoni ssostni li l-punt tat-tluq tat-terminu ta’ preskrizzjoni huwa preċedenti għal din il-pubblikazzjoni. Fil-fatt, id-dannu allegat mill-appellanti seħħ mhux iktar tard mill-kxif tar-rapport tal-OLAF. Madankollu, l-illegalitajiet invokati minn IMG kienu jirrigwardaw il-kwistjoni tal-istatus ġuridiku tagħha u hija kienet informata ferm qabel il‑11 ta’ Diċembru 2015 bid-dubji tal-OLAF u tal-Kummissjoni f’dan ir-rigward.
30.      L-appellanti tikkontesta din l-evalwazzjoni. L-ewwel nett, hija tenfasizza li l-Kummissjoni la ppreżentat appell inċidentali u lanqas ma qajmet eċċezzjoni ta’ inammissibbiltà. It-tieni nett, hija ssostni li d-dannu li tiegħu titlob il-kumpens huwa dannu kontinwu, li mmaterjalizza iktar tard waqt it-tixrid mhux awtorizzat tar-rapport tal-OLAF. F’dan ir-rigward, hija tindika li hija ma kellhiex il-possibbiltà tikseb għarfien ta’ dan ir-rapport qabel l-iżvelar tiegħu, peress li dan ir-rapport kien ikkomunikat lilha f’Ġunju 2018 qabel is-seduta li nżammet fis‑27 ta’ Settembru 2018 fil-kawżi magħquda li taw lok għas-sentenza tal‑31 ta’ Jannar 2019, International Management Group vs Il‑Kummissjoni (10).
31.      Mill-ġurisprudenza tal-Qorti tal-Ġustizzja jirriżulta li l-preskrizzjoni tikkostitwixxi eċċezzjoni ta’ inammissibbiltà li, b’kuntrast mat-termini tal-proċedura, ma hijiex ta’ ordni pubbliku iżda ttemm l-azzjoni għad-danni biss fuq talba tal-konvenut, u li l-osservanza ta’ terminu ta’ preskrizzjoni ma tistax tiġi eżaminata ex officio mill-qorti tal-Unjoni, iżda għandha titqajjem mill-parti kkonċernata (11).
32.      F’dan il-każ, mill-punt 22 tas-sentenza appellata jirriżulta li l-Kummissjoni kienet talbet lill-Qorti Ġenerali tiċħad ir-rikors tal-appellanti bħala inammissibbli, għar-raġuni li kien preskritt. Madankollu, wara li fakkret, fil-punt 23 ta’ din is-sentenza, il-ġurisprudenza li tgħid li l-qorti tal-Unjoni għandha dritt tevalwa, skont iċ-ċirkustanzi ta’ kull każ, jekk amministrazzjoni tajba tal-ġustizzja tiġġustifikax iċ-ċaħda tal-mertu ta’ rikors, mingħajr ma tiddeċiedi preliminarjament dwar l-ammissibbiltà tiegħu, il-Qorti Ġenerali ddeċidiet, fil-punt 24 tal-imsemmija sentenza, li teżamina l-fondatezza tat-talbiet għad-danni tal-appellanti, mingħajr ma tiddeċiedi preliminarjament dwar l-eċċezzjoni ta’ inammissibbiltà bbażata fuq il-preskrizzjoni tar-rikors tagħha (12). Konsegwentement, il-Kummissjoni tistieden lill-Qorti tal-Ġustizzja teżamina jekk il-kawża għad-danni tal-appellanti hijiex preskritta.
33.      Bħas-soluzzjoni sostnuta f’ċirkustanzi simili fis-sentenzi tal‑25 ta’ Marzu 2010, Sviluppo Italia Basilicata vs Il‑Kummissjoni (13), u tal‑24 ta’ Marzu 2022, GVN vs Il‑Kummissjoni (14), dan l-argument tal-Kummissjoni għandu jitqies li ma huwiex intiż biex jikkontesta l-ammissibbiltà ta’ dan l-appell. Barra minn hekk, tali soluzzjoni lanqas ma hija prevista peress li l-Qorti Ġenerali ċaħdet ir-rikors bħala infondat, u l-appellanti, li t-talbiet tagħha ma ġewx milqugħa, appellat mis-sentenza appellata, kif kellha dritt tagħmel skont it-tieni paragrafu tal-Artikolu 56 tal-Istatut tal-Qorti tal-Ġustizzja tal-Unjoni Ewropea.
34.      L-imsemmi argument tal-Kummissjoni għandu jitqies li huwa intiż biex jikkontesta l-għażla tal-Qorti Ġenerali li tiċħad ir-rikors fuq il-mertu mingħajr ma tiddeċiedi dwar il-motiv ta’ inammissibbiltà li hija kienet invokat.
35.      Issa, il-Qorti tal-Ġustizzja ddeċidiet li hija l-Qorti Ġenerali li għandha tevalwa jekk amministrazzjoni tajba tal-ġustizzja tiġġustifikax iċ-ċaħda ta’ rikors fuq il-mertu mingħajr ma tiddeċiedi dwar il-motivi ta’ inammissibbiltà invokati, f’dan il-każ mill-Kummissjoni, u tqis, barra minn hekk, li tali evalwazzjoni ma tistax titqies li tippreġudika lil din tal-aħħar. Għalhekk, għall-kuntrarju ta’ dak li ssostni l-appellanti, hija ma setgħetx tippreżenta appell inċidentali (15).
36.      Huwa għalhekk li l-Qorti Ġenerali, fil-punt 24 tas-sentenza appellata, għall-finijiet tal-ekonomija tal-ġudizzju, qieset li ma kienx hemm lok li tiddeċiedi preliminarjament dwar l-eċċezzjoni ta’ inammissibbiltà bbażata fuq il-preskrizzjoni tar-rikors, qabel teżamina l-fondatezza tat-talbiet għad-danni tal-appellanti.
37.      Sa fejn l-argument tal-Kummissjoni relatat mal-preskrizzjoni tat-talba għad-danni tal-appellanti ma huwiex intiż biex ipoġġi indiskussjoni d-dispożittiv tas-sentenza appellata, dan għandu jitqies, fl-istat attwali, bħala ineffettiv u, għalhekk, jista’ jiġi eskluż bħala tali (16).
B.      Fuq il-mertu
38.      Mill-ġurisprudenza stabbilita tal-Qorti tal-Ġustizzja jirriżulta li l-istabbiliment tar-responsabbiltà mhux kuntrattwali tal-Unjoni fis-sens tat-tieni paragrafu tal-Artikolu 340 TFUE jeħtieġ li jiġu stabbiliti l-elementi li ġejjin:
–        l-eżistenza ta’ ksur suffiċjentement serju ta’ dispożizzjoni legali li għandha l-għan li tikkonferixxi drittijiet lill-individwi;
–        ir-realtà tad-dannu, u
–        l-eżistenza ta’ rabta kawżali diretta bejn il-ksur tal-obbligu tal-awtur tal-att u d-dannu mġarrab mill-persuna leża (17).
39.      Minn din il-ġurisprudenza jirriżulta wkoll li, meta waħda minn dawn il-kundizzjonijiet ma tkunx issodisfatta, l-azzjoni għandha tiġi miċħuda fl-intier tagħha, mingħajr ma jkun meħtieġ li jiġu eżaminati l-kundizzjonijiet l-oħra tar-responsabbiltà mhux kuntrattwali tal-Unjoni. B’konformità ma’ din il-ġurisprudenza, il-qorti tal-Unjoni ma hijiex marbuta li teżamina l-imsemmija kundizzjonijiet f’ordni partikolari (18).
40.      Fis-sentenza appellata, il-Qorti Ġenerali ddeċidiet, l-ewwel nett, li tista’ teżisti rabta kawżali bejn, minn naħa, il-ksur tal-obbligu ta’ kunfidenzjalità u d-dmirijiet ta’ diliġenza u ta’ premura kif ukoll, min-naħa l-oħra, id-dannu li ġarrbet l-appellanti, filwaqt li eskludiet li tista’ teżisti tali rabta mal-allegati irregolaritajiet li jaffettwaw il-ftuħ, it-twettiq u l-konklużjonijiet tal-investigazzjoni invokati wkoll mill-appellanti (punt 42 tas-sentenza appellata).
41.      It-tieni nett, il-Qorti Ġenerali ddeċidiet li r-responsabbiltà tal-Unjoni ma tistax tiġi stabbilita la minħabba l-allegat ksur tal-obbligu ta’ kunfidenzjalità, peress li teżisti inċertezza dwar l-oriġini tal-kxif (punt 67 tas-sentenza appellata), la minħabba l-ksur tad-dmir ta’ premura, għar-raġuni li ma huwiex applikabbli f’dan il-każ (punt 73 ta’ din is-sentenza), u lanqas minħabba d-dmir ta’ diliġenza, għaliex dan ma kienx jimponi lill-Kummissjoni tikkundanna l-kxif fl-istampa ta’ informazzjoni relatata mal-investigazzjoni tal-OLAF u li tiddistakka ruħha mill-informazzjoni ppubblikata peress li r-responsabbiltà tal-kxif ma setgħetx tkun attribwita lilha (punt 92 tal-imsemmija sentenza).
42.      Għalhekk, il-Qorti Ġenerali, ċaħdet ir-rikors tal-appellanti.
1.      Fuq l-ewwel aggravju, ibbażat fuq evalwazzjoni żbaljata tar-rabta kawżali li fuqha jiddependi l-istabbiliment tar-responsabbiltà mhux kuntrattwali tal-Unjoni
43.      Permezz tal-ewwel aggravju tagħha, l-appellanti tikkontesta l-punti 37 sa 42 tas-sentenza appellata, li fihom il-Qorti Ġenerali fittxet l-eżistenza ta’ rabta kawżali suffiċjentement diretta bejn l-illegalitajiet fl-aġir tal-OLAF invokati mill-appellanti u d-danni allegatament imġarrba minnha.
a)      Is-sentenza appellata
44.      Għar-raġunijiet esposti fil-punti 37 sa 39 tas-sentenza appellata, il-Qorti Ġenerali rrilevat li l-ewwel tliet illegalitajiet invokati mill-appellanti, relatati mal-kompetenza tal-OLAF kif ukoll mal-kontenut tar-rapport tiegħu u mar-regolarità tal-investigazzjoni tiegħu, ma jippreżentawx rabta suffiċjentement diretta mad-danni allegatament imġarrba mill-appellanti.
45.      Min-naħa l-oħra, fir-rigward tar-raba’ illegalità, il-Qorti Ġenerali rrilevat, fil-punt 40 ta’ din is-sentenza, li din tirrigwarda l-ksur, mill-OLAF u mill-Kummissjoni, tal-obbligu ta’ kunfidenzjalità tagħhom, kif ukoll il-ksur mill-Kummissjoni tad-dmirijiet ta’ diliġenza u ta’ premura tagħha wara l-kxif tar-rapport tal-OLAF fl-istampa. Il-Qorti Ġenerali qieset, fil-punt 41 tal-imsemmija sentenza, li l-fatt li, minħabba dan il-kxif, l-imsieħba u d-donaturi abitwali tal-appellenti kisbu għarfien tal-informazzjoni kunfidenzjali li tinsab f’dan ir-rapport, kien ta’ natura li jqajjem fihom dubji dwar l-onestà, kif ukoll dwar
il-kapaċità u l-personalità ġuridika tal-appellanti, u għalhekk ikkawża lil din tal-aħħar id-danni li hija kienet qegħedha titlob kumpens għalihom.
46.      Konsegwentement, il-Qorti Ġenerali qieset li l-eżistenza ta’ rabta kawżali suffiċjentement diretta bejn ir-raba’ illegalità invokata mill-appellanti u dawn id-danni kienet ġiet stabbilita. Għalhekk, kif jirriżulta mill-punt 42 tas-sentenza appellata, il-Qorti Ġenerali ddeċidiet li teżamina l-legalità tal-aġir ikkritikat lill-Kummissjoni u lill-OLAF, unikament għal dak li jirrigwarda d-dmirijiet ta’ kunfidenzjalità, ta’ diliġenza u ta’ premura biss.
b)      L-argumenti tal-partijiet
47.      L-ewwel aggravju jinqasam f’żewġ partijiet.
48.      Permezz tal-ewwel parti tal-ewwel aggravju, l-appellanti ssostni li, billi eskludiet l-eżistenza ta’ rabta kawżali diretta bejn, minn naħa, l-ewwel tliet irregolaritajiet li jivvizzjaw il-kontenut tar-rapport tal-OLAF li hija invokat, jiġifieri l-illegalitajiet li jivvizzjaw il-ftuħ tal-investigazzjoni, it-twettiq tagħha u r-redazzjoni ta’ dan ir-rapport, u min-naħa l-oħra, id-dannu li tiegħu tqis li hija vittma, il-Qorti Ġenerali kienet iddeċidiet infra petita.
49.      Permezz tat-tieni parti ta’ dan l-aggravju, l-appellanti tikkontesta l-evalwazzjoni tal-Qorti Ġenerali li tinsab fil-punt 42 tas-sentenza appellata, li tgħid li l-kundizzjoni relatata mar-rabta kawżali li fuqha jiddependi l-istabbiliment tar-responsabbiltà tal-Unjoni hija ssodisfatta biss fir-rigward tal-allegat ksur tal-obbligu ta’ kunfidenzjalità kif ukoll tad-dmirijiet ta’ diliġenza u ta’ premura wara l-kxif tar-rapport tal-OLAF fl-istampa. Fil-fatt, l-appellanti ssostni li d-dannu li hija ġarrbet ma kienx joriġina biss mill-iżvelar ta’ dan ir-rapport lill-istampa, iżda wkoll minn sensiela ta’ ċirkustanzi indissoċjabbli, li vvizzjaw il-ftuħ tal-investigazzjoni, it-twettiq tagħha u r-redazzjoni tal-konklużjonijiet marbutin magħha, li mingħajr il-katina ta’ avveniment tagħhom id-dannu invokat ma kienx ikun ikkawżat.
50.      Il-Kummissjoni tqis li l-ewwel aggravju ma huwiex fondat. B’mod partikolari, hija ssostni li l-kritika magħmula mill-appellanti fir-rigward tat-teħid inkunsiderazzjoni tal-ewwel tliet illegalitajiet li bihom kien ivvizzjat ir-rapport tal-OLAF taqa’ taħt is-suġġett ta’ rikors għal annullament li huwa suġġett għat-termini ta’ preskrizzjoni partikolari tiegħu.
c)      Evalwazzjoni
1)      Fuq l-ewwel parti tal-ewwel aggravju, ibbażata fuq il-fatt li l-Qorti Ġenerali ddeċidiet infra petita
51.      Nipproponi lill-Qorti tal-Ġustizzja tiċħad qabel kollox din il-parti bħala infondata.
52.      Fil-fatt, fil-punti 37 sa 39 tas-sentenza appellata, il-Qorti Ġenerali esponiet, b’mod immotivat, ir-raġunijiet għalfejn ma setgħetx tiġi stabbilita rabta kawżali suffiċjentement diretta bejn, minn naħa, l-aġir ikkritikat lill-OLAF dwar il-kundizzjonijiet tal-ftuħ tal-investigazzjoni tiegħu, it-twettiq tagħha u r-redazzjoni tar-rapport, u min-naħa l-oħra, id-danni invokati minn IMG.
53.      L-ewwel nett, fir-rigward tan-nuqqas ta’ kompetenza tal-OLAF li jiftaħ l-investigazzjoni tiegħu (l-ewwel illegalità), il-Qorti Ġenerali rrilevat, fil-punt 37 ta’ din is-sentenza, li d-deċiżjoni ta’ ftuħ ta’ investigazzjoni ma hijiex pubblika u ddeċidiet li dan in-nuqqas ma jippreżentax rabta suffiċjentement diretta mad-danni invokati mill-appellanti.
54.      It-tieni nett, fir-rigward tal-interpretazzjoni żbaljata tal-kunċett ta’ “organizzazzjoni internazzjonali” (it-tieni illegalità) u tal-ksur mill-OLAF tar-regoli u tal-prinċipji li jirregolaw it-twettiq tal-investigazzjoni tiegħu (it-tielet illegalità), il-Qorti Ġenerali qieset, fil-punt 39 tal-imsemmija sentenza, li dawn l-illegalitajiet jirrigwardaw it-twettiq tal-investigazzjoni u r-redazzjoni tar-rapport. Hija rrilevat li, peress li r-rapporti tal-OLAF huma, bħala prinċipju, kunfidenzjali, huma jistgħu jipprovokaw biss dannu b’mod indirett, wara l-adozzjoni ta’ deċiżjoni mill-Kummissjoni jew minn awtorità nazzjonali, wara t-trażmissjoni tagħha, li tkun ibbażata fuq il-kontenut tagħha, u ddeċidiet li l-imsemmija illegalitajiet ma humiex marbutin mal-kxif fl-istampa tar-rapport tal-OLAF.
55.      Konsegwentement, billi qieset li l-ewwel tliet illegalitajiet invokati minn IMG ma jippreżentawx rabta suffiċjentement diretta mad-danni allegatament imġarrba mill-appellanti, il-Qorti Ġenerali ma wettqitx, fil-fehma tiegħi, l-irregolarità invokata insostenn tal-ewwel parti tal-ewwel aggravju.
2)      Fuq it-tieni parti tal-ewwel aggravju, ibbażata fuq evalwazzjoni żbaljata tal-eżistenza ta’ rabta kawżali
56.      Fil-fehma tiegħi, il-Qorti Ġenerali ma wettqet ebda żball ta’ liġi billi kkonkludiet, fil-punt 42 tas-sentenza appellata, li d-dannu invokat kien ikkawżat mis-sempliċi żvelar tar-rapport tal-OLAF fl-istampa, bl-esklużjoni tal-irregolaritajiet li affettwaw il-kontenut ta’ dan tal-aħħar.
57.      Il-kawżalità ġuridika tirrigwarda, fis-sens strett, ir-relazzjoni bejn żewġ fatti li huma l-avveniment li ta lok għad-dannu u d-dannu (19). Kif tirrileva d-dottrina, normalment,
pluralità ta’ fatti u avvenimenti jkunu preċedenti għat-twettiq ta’ dannu. Il-qorti tal-Unjoni għandha għalhekk tiddetermina liema minn dawn il-fatti jew minn dawn l-avvenimenti ser jitqiesu li huma
ġuridikament il-kawża tad-dannu (20). Għal dan il-għan, jeżistu żewġ teoriji, jiġifieri dik tal-kawżalità adegwata u dik tal-ekwivalenza tal-kundizzjonijiet.
58.      Skont it-teorija tal-ekwivalenza tal-kundizzjonijiet, kull avveniment li kien indispensabbli biex iseħħ id-dannu għandu jitqies bħala kawża ġuridika tiegħu. Min-naħa l-oħra, skont it-teorija tal-kawżalità adegwata, l-avvenimenti kollha li kellhom sehem sabiex iseħħ id-dannu ma humiex neċessarjament il-kawża ġuridika. Huma biss l-avvenimenti li normalment jipproduċu r-riżultat dannuż fil-kors abitwali tal-affarijiet u skont l-espressjoni tal-ħajja li jistgħu jitqiesu bħala kawżi (21).
59.      Skont ġurisprudenza stabbilita relatata mal-istabbiliment tar-rabta kawżali prevista fit-tieni paragrafu tal-Artikolu 340 TFUE, li l-Qorti tal-Ġustizzja fakkret fil-punti 148 sa 152 tas-sentenza tat‑18 ta’ Diċembru 2025, WS et vs Frontex (Operazzjoni konġunta ta’ ritorn) (22), l-Unjoni ma tistax tkun obbligata li tikkumpensa kull konsegwenza dannuża, imqar jekk remota, tal-att illegali (23). Għalhekk, il-Qorti tal-Ġustizzja teħtieġ li tiġi stabbilita l-eżistenza ta’ rabta suffiċjentement diretta ta’ kawża u effett bejn l-aġir tal-istituzzjonijiet tal-Unjoni u d-dannu, dak li l-Qorti Ġenerali, fakkret ġustament fil-punt 33 tas-sentenza appellata (24). Barra minn hekk, ma huwiex suffiċjenti li l-aġir ikkritikat ikun waħda mill-kawżi tad-dannu allegat jew li huwa kien il-kundizzjoni neċessarja biex seħħ dan id-dannu. Xorta jibqa’ neċessarju li jintwera li l-aġir ikkritikat huwa l-kawża determinanti tad-dannu allegat (25). Skont id-dottrina, id-dannu għandu jkun f’rabta kawżali “immedjata u prevedibbli” mal-aġir kontenzjuż (26). Għalhekk, il-ġurisprudenza tal-Qorti tal-Ġustizzja donnha iktar tispira ruħha mit-teorija tal-kawżalità adegwata.
60.      F’dan il-każ, huwa stabbilit li d-dannu allegatament imġarrab minn IMG kien ipprovokat minn diversi kawżi, marbutin mal-informazzjoni, konklużjonijiet u rakkomandazzjonijiet redatti fir-rapport tal-OLAF u mal-iżvelar mhux awtorizzat ta’ dan tal-aħħar fl-istampa. Madankollu, mhux kollha kkontribwixxew b’mod suffiċjentement dirett għat-twettiq ta’ dan id-dannu. Għalhekk, minkejja li l-iżbalji allegatament imwettqa mill-OLAF fil-kuntest tal-iżvolġiment tal-investigazzjoni setgħu kkontribixxew sabiex jiġi kkawżat id-dannu allegat minn IMG, madankollu, huma ma jikkostitwixxux il-“kawża determinanti”. Skont l-iżvolġiment normali u prevedibbli tal-affarijiet, huwa biss l-iżvelar ta’ dan ir-rapport lill-istampa, li seta’, bl-iktar mod ċert possibbli, iwassal biex jiġi kkawżat id-dannu allegatament imġarrab minn IMG (27) u huwa f’dan is-sens li l-Qorti Ġenerali ddeċidiet fis-sentenza tat‑12 ta’ Settembru 2007, Nikolaou vs Il‑Kummissjoni (28). Fl-assenza ta’
żvelar lill-istampa tal-kontenut tar-rapport tal-OLAF, id-dannu li tinvoka l-appellanti ma kienx ikun ikkawżat. Fil-fatt, b’konformità mal-premessa li fuqha hija bbażata l-analiżi tal-Qorti Ġenerali, ir-rapporti redattimill-OLAF huma kunfidenzjali. Għalhekk, naqbel mal-kunsiderazzjoni esposta mill-Qorti Ġenerali fil-punt 38 tas-sentenza appellata li tipprovdi li, minkejja li t-tieni u t-tielet illegalità invokata mill-appellanti, relatati ma’ interpretazzjoni żbaljata tal-kunċett ta’ “organizzazzjoni internazzjonali” u mal-ksur ta’ diversi regoli proċedurali, jaffetwaw rispettivament il-kontenut tar-rapport tal-OLAF u r-regolarità tal-investigazzjoni mwettqa minnu, dawn l-illegalitajiet ma għandhomx rabta mal-kxif lill-istampa tar-rapport tal-OLAF.
61.      Fid-dawl ta’ dawn l-elementi kollha, nipproponi lill-Qorti tal-Ġustizzja tiċħad l-ewwel aggravju bħala infondat.
2.      Fuq it-tieni aggravju, ibbażat fuq evalwazzjoni żbaljata tal-kundizzjoni relatata mal-imputabbiltà tal-fatt dannuż lill-OLAF jew lill-Kummissjoni
62.      Permezz tat-tieni aggravju tagħha, l-appellanti tikkontesta r-raġunament espost fil-punti 47 sa 69 tas-sentenza appellata, li fi tmiemha l-Qorti Ġenerali kkonkludiet li l-ewwel kundizzjoni tal-istabbiliment tar-responsabbiltà mhux kuntrattwali tal-Unjoni ma kinitx issodisfatta għar-raġuni li l-illegalità tal-aġir tagħha, ikkostitwita mill-ksur tal-obbligu tagħha ta’ kunfidenzjalità, ma setgħetx tkun imputata lilha minħabba l-inċertezza dwar l-oriġini tal-kxif.
a)      Is-sentenza appellata
63.      Wara li fil-punt 48 tas-sentenza appellata rrilevat il-prinċipju li jgħid li hija l-parti rikorrenti li għandha tistabbilixxi s-sodisfazzjon tal-kundizzjonijiet ta’ stabbiliment tar-responsabbiltà mhux kuntrattwali tal-Unjoni, il-Qorti Ġenerali enfasizzat madankollu, fil-punt 49 ta’ din is-sentenza, li teżisti kwalifika ta’ dan il-prinċipju. Billi rreferiet għas-sentenzi tat‑8 ta’ Lulju 2008, Franchet u Byk vs Il‑Kummissjoni (29), u tal‑11 ta’ Lulju 2019, BP vs FRA (30), hija fakkret għalhekk li, meta fatt dannuż seta’ ġie kkawżat minn numru ta’ kawżi differenti u meta l-istituzzjoni tal-Unjoni ma tkun ressqet ebda prova li tippermetti li jiġi stabbilit lil liema waħda minn dawn il-kawżi dan il-fatt seta’ jiġi attribwit, minkejja li hija kienet fl-aħjar pożizzjoni sabiex tipproduċi provi f’dan ir-rigward, l-inċertezza li tibqa’ għandha taqa’ fuqha.
64.      Huwa fid-dawl ta’ dawn il-kunsiderazzjonijiet li, fil-punti 50 sa 68 tas-sentenza appellata, il-Qorti Ġenerali eżaminat sa fejn il-ksur tal-obbligu ta’ kunfidenzjalità li jirriżulta mill-kxif tar-rapport tal-OLAF, fit‑13 ta’ Frar 2015, fir-rivista Der Spiegel, u mbagħad, fil‑11 ta’ Diċembru 2015, fis-sit internet tal-ġurnal New Europe, seta’ jiġi imputat lill-Kummissjoni jew lill-OLAF.
65.      Fil-punt 62 ta’ din is-sentenza, il-Qorti Ġenerali ddeċidiet li tali kwalifika tar-regola tal-oneru tal-prova ma tapplikax f’dan il-każ peress li, fid-data tal-ewwel rivelazzjoni fl-istampa, jiġifieri fit‑13 ta’ Frar 2015, il-Kummissjoni u l-OLAF ma kinux l-uniċi istituzzjonijiet fil-pussess tar-rapport ta’ dan tal-aħħar peress li huwa kien ġie legalment mibgħut, fit‑12 ta’ Diċembru 2014, b’applikazzjoni tal-Artikolu 11(3) tar-Regolament (UE, Euratom) Nru 883/2013 (31), lill-awtoritajiet ġudizzjarji Belġjani u Franċiżi. Minn dan, il-Qorti Ġenerali ddeduċiet li l-Kummissjoni ma setgħetx titqies li kienet fl-aħjar pożizzjoni biex tipproduċi l-provi li jippermettu li jiġi stabbilit xi kkawża l-kxif, u lil min kien imputabbli d-dannu kkawżat mill-kxif.
66.      Fil-punti 64 u 65 tal-imsemmija sentenza, il-Qorti Ġenerali għamlet ukoll distinzjoni bejn il-fatti ta’ dan il-każ u dawk tal-kawża li tat lok għas-sentenza tat‑8 ta’ Lulju 2008, Franchet u Byk vs Il‑Kummissjoni (32). Fil-fatt, il-Qorti Ġenerali enfasizzat li, minkejja li f’din l-aħħar kawża, diversi kawżi setgħu kienu l-oriġini tar-rivelazzjonijiet allegati (peress li kemm il-Kummissjoni kif ukoll l-awtoritajiet ġudizzjarji Franċiżi kienu fil-pussess tal-informazzjoni kunfidenzjali inkwistjoni), għandu jitfakkar li l-Kummissjoni ma kinitx invokat quddiem il-Qorti Ġenerali l-possibbiltà li dan is-sors seta’ kien estern għall-istituzzjonijiet tal-Unjoni. Madankollu, fil-punti 56 u 65 tas-sentenza appellata l-Qorti Ġenerali rrilevat li f’dan il-każ il-Kummissjoni invokat tali possibbiltà.
67.      Fil-punt 66 tas-sentenza appellata, il-Qorti Ġenerali rrilevat li la l-konklużjonijiet tal-Ombudsman Ewropew magħmula fid-Deċiżjoni 220/2015/ANA, tal‑14 ta’ Diċembru 2017, u lanqas l-investigazzjoni interna mwettqa mill-Kummissjoni ma kienu ppermettew li tiġi stabbilita l-oriġini tal-kxif.
68.      Huwa bħala konsegwenza ta’ dawn l-elementi li l-Qorti Ġenerali kkonkludiet, fil-punt 67 ta’ din is-sentenza, li “l-inċertezza dwar l-oriġini tar-rivelazzjoni ma tistax twassal, fin-nuqqas ta’ indizju f’dan is-sens, għall-imputazzjoni tar-responsabbiltà lill-Kummissjoni jew lill-OLAF” (33). Għalhekk, il-Qorti Ġenerali ddeċidiet, fil-punt 68 tal-imsemmija sentenza, li l-allegat ksur tal-obbligu ta’ kunfidenzjalità ma jistax jaqa’ fuq l-Unjoni u li ma kienx hemm lok li jiġi eżaminat jekk jikkostitwixxix ksur suffiċjentement serju ta’ dispożizzjoni legali li għandha l-għan li tikkonferixxi drittijiet lil individwi.
b)      L-argumenti tal-partijiet
69.      It-tieni aggravju huwa kompost minn tliet partijiet.
70.      Fl-ewwel lok, l-appellanti ssostni li l-kwalifika tar-regola tal-oneru tal-prova impost fuq il-parti rikorrenti, li tirreferi għaliha l-Qorti Ġenerali fil-punt 49 tas-sentenza appellata, teħtieġ mill-istituzzjoni konvenuta spjegazzjoni jew ipoteżi kredibbli dwar iċ-ċirkustanzi li fihom setgħet seħħet rivelazzjoni. Sempliċi riferiment minn din l-istituzzjoni għall-possibbiltà li l-illegalità fl-oriġini ta’ rivelazzjoni twettqet minn persuna esterna għall-Unjoni ma huwiex suffiċjenti. Għalhekk, il-Qorti Ġenerali wettqet żball ta’ liġi u marret kontra t-tagħlim tas-sentenza tat‑8 ta’ Ottubru 1986, Leussink vs Il‑Kummissjoni (34), billi qieset, abbażi biss ta’ tali riferiment tal-Kummissjoni, li din tal-aħħar ma kinitx fl-aħjar pożizzjoni biex tipproduċi l-prova tal-kxif u li, konsegwentement, il-kawża li kienet adita biha kienet differenti minn dik li tat lok għas-sentenza tat‑8 ta’ Lulju 2008, Franchet u Byk vs Il‑Kummissjoni (35).
71.      Fit-tieni lok, l-appellanti ssostni, essenzjalment, li l-Qorti Ġenerali naqset milli tieħu inkunsiderazzjoni ċerti indizji intiżi biex juru li l-kxif
kien intern għall-istituzzjonijiet tal-Unjoni.
72.      Fit-tielet lok, l-appellanti tallega li huwa wara żnaturament tal-ittra tal-Kummissjoni, tat‑30 ta’ Jannar 2017, kif ukoll tad-Deċiżjoni 220/2015/ANA tal-Ombudsman Ewropew tal‑14 ta’ Diċembru 2017, invokati fil-punt 66 tas-sentenza appellata, li l-Qorti Ġenerali qieset li ma kienet teżisti ebda prova li l-kxif kien joriġina mill-OLAF. F’dan ir-rigward, l-appellanti żżid li xejn fil-proċess ma jindika li l-awtoritajiet nazzjonali, li lilhom kien intbagħat ir-rapport tal-OLAF, kienu ġew mistoqsija dwar l-oriġini tal-kxif fil-kuntest tal-investigazzjonijiet imwettqa mill-OLAF u mill-Kummissjoni, Barra minn hekk, il-Qorti Ġenerali naqset milli tivverifika jekk dawn l-investigazzjonijiet kinux twettqu b’mod diliġenti u ma wiġbitx għal argument tal-appellanti li allegat li dan ma kienx il-każ.
73.      Il-Kummissjoni tikkontesta dawn l-argumenti u tqis li dan l-aggravju ma huwiex fondat.
c)      Evalwazzjoni
74.      Ser neżamina b’mod konġunt it-tliet partijiet tat-tieni aggravju sa fejn huma intiżi biex ipoġġu indiskussjoni l-mod li bih il-Qorti Ġenerali applikat ir-regoli relatati mal-oneru u mal-produzzjoni tal-prova fil-kuntest ta’ rikors għad-danni sabiex teskludi r-responsabbiltà tal-OLAF u tal-Kummissjoni minħabba l-allegat ksur tal-obbligu ta’ kunfidenzjalità.
75.      Infakkar, kif għamlet il-Qorti Ġenerali fil-punt 48 tas-sentenza appellata, li b’konformità mal-ġurisprudenza tal-Qorti tal-Ġustizzja dwar ir-regoli relatati mal-oneru u mal-produzzjoni tal-prova fir-rigward tal-istabbiliment tar-responsabbiltà mhux kuntrattwali tal-Unjoni skont it-tieni paragrafu tal-Artikolu 340 TFUE, bħala prinċipju, hija l-parti li tqiegħed inkwistjoni din ir-responsabbiltà li għandha turi permezz ta’ provi konklużivi li l-kundizzjonijiet għall-istabbiliment tagħha huma ssodisfatti (36).
76.      Madankollu, il-qorti tal-Unjoni stabbilixxiet kwalifika għal dawn ir-regoli billi tefgħet il-konsegwenzi ta’ inċertezza dwar il-kawżi eżatti ta’ dannu fuq l-awtur tal-avveniment li ta lok għad-dannu, u dan għall-finijiet ta’ kumpens tal-vittma u ta’ ekwità (37).
77.      Din ir-regola kienet stabbilita mill-Qorti tal-Ġustizzja fis-sentenza tat‑8 ta’ Ottubru 1986, Leussink vs Il‑Kummissjoni (38), fil-kuntest partikolari ta’ inċident tat-traffiku li tiegħu kien vittma uffiċjal tal-Kummissjoni waqt li kien
fuq xogħol f’vettura tal-Kummissjoni misjuqa minn xufier tal-Kummissjoni. Peress li kien stabbilit li dan l-inċident seta’ oriġina minn nuqqas ta’ manutenzjoni jew ta’ spezzjoni tal-vettura, jew minn negliġenza fl-użu tagħha (39) u li l-Kummissjoni ma kienet ipproduċiet ebda prova li tippermetti li jiġi stabbilit għal liema waħda minn dawn il-kawżi kellu jiġi attribwit dan l-inċident, u dan minkejja li kienet fl-aħjar pożizzjoni li tipproduċi provi f’dan ir-rigward, il-Qorti tal-Ġustizzja ddeċidiet li tali inċertezza kellha għalhekk taqa’ fuqha u kkonkludiet li l-inċident kien dovut għal negliġenza ta’ natura li tistabbilixxi r-responsabbiltà tagħha (40). Kif indika l-Avukat Ġenerali Slynn fil-konklużjonijiet ippreżentati fil-kawża li tat lok għal din is-sentenza, il-Kummissjoni ma pproduċiet ebda prova li tista’ turi li hija kienet perfettament konformi mal-obbligi imposti fuqha, bħall-prova ta’ reviżjoni tal-vettura għand mekkanik jew ir-riżultati tal-kontrolli tekniċi tal-vettura, u ma rnexxilhiex tikkonfuta l-preżunzjoni ta’ nuqqas ta’ twettiq tal-obbligu tagħha ta’ diliġenza.
78.      Il-qorti tal-Unjoni użat dan il-mekkaniżmu ta’ imputabbiltà fil-kuntest tar-rikorsi għad-danni ppreżentati minħabba l-iżvelar ta’ informazzjoni kunfidenzjali miżmuma mill-OLAF. Fil-fatt, fis-sentenza tat‑12 ta’ Settembru 2007, Nikolaou vs Il‑Kummissjoni (41), il-Qorti Ġenerali rrikonoxxiet li jista’ jkun diffiċli, jekk mhux impossibbli, għall-vittmi ta’ żvelar abbużiv li jidentifikaw il-persuna responsabbli u li jidentifikaw l-oriġini ta’ dan l-iżvelar u għalhekk li jipproduċu l-prova tal-kundizzjonijiet meħtieġa biex tiġi stabbilita r-responsabbiltà tal-Kummissjoni (42). Fil-kawża li tat lok għal din is-sentenza, kien stabbilit li l-informazzjoni li kienet is-suġġett ta’ kxif kienet toriġina minn sors ġewwa l-OLAF. Għalhekk, dan l-organu kien jidher li kien fl-aħjar pożizzjoni biex jipproduċi provi dwar il-kawżi eżatti tal-kxif. Billi kkonstatat li l-Kummissjoni kienet sempliċiment
eskludiet ir-responsabbiltà tal-OLAF, li ma kienet ressqet ebda argument jew prova konkreta sabiex tistabbilixxi l-eżistenza ġewwa l-OLAF ta’ sistema ta’ kontroll li tista’ tipprekludi l-kxif jew sabiex turi li l-informazzjoni dwar l-investigazzjoni inkwistjoni kienet is-suġġett ta’ pproċessar li jiżgura l-kunfidenzjalità tagħha u li ma kienet ipprovdiet ebda spjegazzjoni u lanqas tat ebda ipoteżi kredibbli dwar iċ-ċirkustanzi li fihom seta’ seħħ il-kxif (43), il-Qorti Ġenerali ddeċidiet li eventwali inċertezza dwar iċ-ċirkustanzi li fihom kien seħħ il-ksur tar-regoli ta’ kunfidenzjalità, għandha taqa’ fuq il-Kummissjoni (44).
79.      Bl-istess mod, fis-sentenza tat‑8 ta’ Lulju 2008, Franchet u Byk vs Il‑Kummissjoni (45), il-Qorti Ġenerali ppreżumiet li s-sors tal-kxif ta’ informazzjoni kunfidenzjali għandu jkun imputat lill-OLAF, minkejja li kemm dan l-uffiċċju kif ukoll l-awtoritajiet Franċiżi kienu fil-pussess tal-informazzjoni illegalment mxerrda. Fl-ewwel lok, il-Qorti Ġenerali wettqet eżami fil-fond tat-tipi differenti ta’ indizji fattwali li jinsabu fil-proċess u tal-kuntest li fih kien jaqa’ d-dannu, qabel ma ħadet inkunsiderazzjoni, fit-tieni lok, il-fatt li l-Kummissjoni ma invokatx ir-responsabbiltà ta’ awtoritajiet esterni għall-Unjoni, jiġifieri, l-awtoritajiet Franċiżi (46).
80.      It-Tribunal għas-Servizz Pubbliku ddeċieda fl-istess sens fis-sentenza tal‑11 ta’ Mejju 2010, Nanopoulos vs Il‑Kummissjoni (47).
81.      Fid-dawl ta’ din il-ġurisprudenza, il-preżunzjoni ta’ imputabbiltà tal-ksur ta’ ċerti regoli, fosthom tal-obbligu ta’ kunfidenzjalità, u l-kwalifika tal-oneru tal-prova li hija timplika, tippreżupponi li huma ssodisfatti żewġ kundizzjonijiet. L-ewwel nett, ir-rikorrent għandu, permezz ta’ sensiela ta’ indizji, juri l-probabbiltà tal-imputabbiltà tal-fatt dannuż lil awtur identifikat. It-tieni nett, meta tiġi stabbilita ċerta probabbiltà, l-istituzzjoni konvenuta għandha turi permezz ta’ argumenti jew ta’ elementi konkreti kif ukoll permezz ta’ spjegazzjonijiet jew ta’ ipoteżijiet kredibbli li d-dannu ma huwiex imputabbli lilha. Għalhekk, f’sitwazzjoni li fiha l-indizji pprovduti mir-rikorrent jippermettu lill-qorti tal-Unjoni tiddeduċi l-eżistenza ta’ rabta kawżali probabbli jew plawżibbli, din ir-regola tippermetti li jittaffa l-oneru tal-prova impost fuq dan ir-rikorrent u li jkun meħtieġ mill-istituzzjoni konvenuta, li tidher, fid-dawl tan-natura tad-dannu, li tinsab fl-aħjar pożizzjoni sabiex tipproduċi provi, li turi li hija ma kisritx l-obbligi imposti fuqha.
82.      Madankollu, dan jimplika wkoll li l-Qorti Ġenerali teżerċita b’mod sħiħ il-kompetenzi rrikonoxxuti lilha. Fil-fatt, l-għan proprju tar-rikors għad-danni mhux kuntrattwali huwa marbut mal-protezzjoni tad-drittijiet tal-individwu (48). Meta dan tal-aħħar ma jistax jikseb l-annullament ta’ att jew ta’ aġir li huwa l-kawża tad-dannu tiegħu permezz ta’ wieħed mir-rimedji ġuridiċi tal-istħarriġ tal-legalità, huwa dejjem għandu jkun jista’ jitlob kumpens meta d-drittijiet tiegħu jkunu ġew miksura (49). Ir-rabta tar-rimedji ġuridiċi hija intiża ġustament biex tevita li din il-persuna ma tiġix ikkumpensata biżżejjed jew tiġi kkumpensata b’mod żbaljat (50). Fis-sentenza Hamoudi vs Frontex (51), il-Qorti tal-Ġustizzja fakkret b’mod ċar ir-rekwiżiti imposti fuq il-Qorti Ġenerali fil-kuntest tar-rikorsi għad-danni mhux kuntrattwali sabiex tiżgura l-protezzjoni ġudizzjarja effettiva neċessarja tal-individwi. Għalhekk, il-Qorti Ġenerali għandha:
–        tieħu inkunsiderazzjoni ċ-ċirkustanzi partikolari tal-kawża li għandha quddiemha sabiex tiddetermina jekk ir-regoli relatati mal-oneru u mal-produzzjoni tal-prova jimponux fuq ir-rikorrent oneru tal-prova eċċessiv jew saħansitra impossibbli li jiġi ssodisfatt, f’liema każ aġġustament ta’ dawn ir-regoli jkun meħtieġ;
–        twettaq eżami fil-fond tal-fatti, u
–        tadotta l-miżuri istruttorji li jkunu meħtieġa.
83.      Kif irrilevat il-Qorti tal-Ġustizzja fil-punt 81 ta’ din is-sentenza, “il-Qorti Ġenerali ma tistax sempliċement tiċħad l-allegazzjonijiet tar-rikorrent minħabba insuffiċjenza ta’ provi, meta hija din il-qorti li għandha s-setgħa, […] sabiex tneħħi l-inċertezza li tista’ teżisti fir-rigward tal-eżattezza ta’ dawn l-allegazzjonijiet jew sabiex tispjega r-raġunijiet li għalihom tali dokument ma jistax, fi kwalunkwe każ u jkun xi jkun il-kontenut tiegħu, ikun rilevanti għas-soluzzjoni tat-tilwima” (52).
84.      F’dan il-każ, inqis li l-Qorti Ġenerali kisret ir-regoli stabbiliti mill-ġurisprudenza dwar l-oneru tal-prova.
85.      Fl-ewwel lok, fil-punt 62 tas-sentenza appellata,
il-Qorti Ġenerali qieset, fil-fehma tiegħi b’mod żbaljat, li l-Kummissjoni ma kinitx fl-aħjar pożizzjoni, fis-sens tal-ġurisprudenza dwar il-kwalifika tal-oneru tal-prova, sabiex tipproduċi l-provi li jistabbilixxu l-kawża tal-kxif.
86.      Qabel kollox, il-Qorti Ġenerali ma ħaditx inkunsiderazzjoni l-kuntest partikolari li fih jaqa’ dan ir-rikors, minkejja li l-qorti tal-Unjoni kienet iddeċidiet preċedentement, f’kawżi simili, li jista’ jkun diffiċli jew saħansitra impossibbli għall-vittmi ta’ żvelar abbużiv li jidentifikaw kemm lill-persuna responsabbli kif ukoll l-oriġini ta’ dan l-iżvelar, u għalhekk li jipproduċu l-prova tal-kundizzjonijiet meħtieġa sabiex tiġi stabbilita din ir-responsabbiltà. Kif iddeċidiet il-Qorti Ewropea tad-Drittijiet tal-Bniedem, “id-distribuzzjoni tal-oneru tal-prova u l-livell ta’ konvinzjoni neċessarji sabiex tintlaħaq konklużjoni partikolari huma marbuta intrinsikament mal-ispeċifiċità tal-fatti, man-natura tal-allegazzjoni magħmula u d-dritt tal-[KEDB] inkwistjon” (53).
87.      Imbagħad, għall-kuntrarju ta’ dak li ssostni l-Qorti Ġenerali fil-punt 62 tas-sentenza appellata, jidhirli li ma hemmx dubju li, f’ċirkustanzi bħal dawk inkwistjoni, l-OLAF u/jew il-Kummissjoni kienu, meta mqabbla mal-appellanti, fl-aħjar pożizzjoni sabiex jiddeterminaw jekk id-dannu allegatament imġarrab kienx il-konsegwenza tal-azzjoni jew tal-ommissjoni tagħhom stess jew pjuttost dawk tal-awtoritajiet ġudizzjarji Franċiżi u Belġjani li lilhom kien ġie legalment ikkomunikat ir-rapport tal-OLAF. F’dan ir-rigward, it-twettiq ta’ żewġ investigazzjonijiet interni mill-OLAF u mill-Kummissjoni, li għalihom tirreferi fil-qosor il-Qorti Ġenerali fil-punt 66 tas-sentenza appellata, juri li dawn tal-aħħar kellhom a priori mezzi li l-appellanti ma kellhiex fid-dawl tas-suġġett u tan-natura tal-fatt dannuż.
88.      Fl-aħħar nett, il-motivazzjoni tal-Qorti Ġenerali jidhirli li hija vvizzjata b’kontradizzjoni. Fil-fatt, minkejja li fil-punt 62 tas-sentenza appellata hija ddikjarat li l-Kummissjoni ma kinitx fl-aħjar pożizzjoni sabiex tipproduċi l-provi li jippermettu li tiġi stabbilita l-kawża li għaliha kien imputabbli l-kxif, madankollu, fil-punt 65 ta’ din is-sentenza, hija tat piż importanti lill-allegazzjoni tal-Kummissjoni li tgħid li l-oriġini tal-kxif setgħet kienet esterna għall-istituzzjonijiet tal-Unjoni.
89.      Fit-tieni lok, f’sitwazzjoni bħal dik inkwistjoni, fejn kienu jeżistu diversi awturi potenzjali, il-Qorti Ġenerali ma ħtiġitx li l-Kummissjoni tippreċiża, permezz ta’ provi konkreti, il-miżuri adottati biex tiżgura l-kunfidenzjalità tal-informazzjoni kontenuta fir-rapport tal-OLAF u tal-informazzjoni mibgħuta lill-awtoritajiet nazzjonali kkonċernati. Dawn il-miżuri huma, barra minn hekk, essenzjali għal diversi raġunijiet. Qabel kollox, dawn jirrigwardaw informazzjoni relatata ma’ fatti li jistgħu jwasslu għal proċeduri kriminali, peress li l-OLAF jaġixxi mhux bħala “informatur kwalunkwe”, iżda bħala uffiċċju li għandu setgħat investigattivi, kif enfasizzat il-Qorti tal-Ġustizzja fis-sentenza tal‑11 ta’ Jannar 2024, Planistat Europe u Charlot vs Il‑Kummissjoni (54). Imbagħad, l-iżvelar ta’ din l-informazzjoni fl-istampa jista’, minnu nnifsu, iwassal għal danni materjali u morali ċerti għall-persuni kkonċernati. Fl-aħħar nett, dawn tal-aħħar ma humiex destinatarji tar-rapport ta’ investigazzjoni li huma s-suġġett tiegħu u ma jistgħux, b’konformità ma’ ġurisprudenza stabbilita, jippreżentaw rikors għal annullament kontra dan ir-rapport sa fejn dan ma għandux effetti legali vinkolanti (55).
90.      Fit-tielet lok, il-Qorti Ġenerali naqset milli teżamina l-provi pprodotti lilha kemm minn IMG kif ukoll mill-Kummissjoni. Fil-fatt, hija ma evalwat la r-rilevanza u s-saħħa probatorja tal-provi li fuqhom l-appellanti bbażat ir-responsabbiltà tal-OLAF u tal-Kummissjoni, u lanqas l-allegazzjonijiet magħmula minn din tal-aħħar sabiex tikkonfuta din il-preżunzjoni ta’ responsabbiltà.
91.      Barra minn hekk, bħala qorti tal-ewwel istanza, hija kellha tistabbilixxi jew tiddetermina, bil-mod l-iktar ġust u l-iktar preċiż possibbli, jekk l-avveniment li ta lok għad-dannu kienx imputabbli lil attur intern għall-Unjoni, jiġifieri l-OLAF jew il-Kummissjoni, f’liema każ il-qorti tal-Unjoni kellha ġurisdizzjoni, jew lil attur estern għaliha, jiġifieri l-awtoritajiet ġudizzjarji Franċiżi jew Belġjani, f’liema każ il-qorti nazzjonali kellha ġurisdizzjoni (56). Għal dan il-għan, hija kellha tiddetermina jekk l-indizji fattwali differenti li l-appellanti invokat sabiex turi l-imputabbiltà tal-kxif
lill-OLAF jew lill-Kummissjoni u jekk il-kuntest li fih seħħ l-iżvelar ta’ din l-informazzjoni fl-istampa kinux jippermettu li jintlaħaq grad suffiċjenti ta’ plawżibbiltà jew ta’ ċertezza sabiex tiġi preżunta r-responsabbiltà ta’ dawn tal-aħħar. Għalhekk, bilfors għandu jiġi kkonstatat li l-Qorti Ġenerali rreferiet biss, fil-punt 54 tas-sentenza appellata, għall-ittra mibgħuta lill-President tal-Parlament Ewropew, li fiha d-Direttur Ġenerali tal-OLAF ħeġġeġ lil dan tal-aħħar jadotta l-miżuri neċessarji biex iwaqqaf it-tixrid tar-rapport tal-OLAF. Madankollu, minkejja li dan l-element seta’ jagħti lok għal preżunzjoni tal-eżistenza ta’ kxif intern għall-istituzzjoni, il-Qorti Ġenerali la ddeċidiet dwar ir-rilevanza tiegħu u lanqas dwar is-saħħa probatorja tiegħu u ma siltet ebda konsegwenza minnu.
92.      Minn dan isegwi li l-motivazzjoni tal-Qorti Ġenerali ma tippermettix li wieħed ikun jaf ir-raġunijiet għalfejn ma kienx hemm lok li l-oriġini tal-kxif
tiġi imputata lill-Kummissjoni, u konsegwentement, li tiġi eskluża r-responsabbiltà tal-Unjoni pjuttost milli tiġi stabbilita.
93.      Għandu jiżdied li l-inċertezza fid-dritt tar-responsabbiltà mhux kuntrattwali għandha tiġi pprovata, inkella tikkostitwixxi ċaħda tal-ġustizzja kuntrarja għall-Artikoli 41 u 47 tal-Karta tad-Drittijiet Fundamentali tal-Unjoni Ewropea (57). B’mod ġenerali, inqis li peress li l-Kummissjoni kienet responsabbli mill-kunfidenzjalità tar-rapporti tal-OLAF, hija ma tistax tikkuntenta ruħha, fil-każ ta’ kxif ta’ informazzjoni kunfidenzjali li kkawżat dannu, billi tiddikjara li, peress li l-awtur tar-rivelazzjoni ma kienx identifikat, ir-responsabbiltà tagħha ma tistax tiġi stabbilita. Għall-kuntrarju, inqis li peress li hija marbuta bl-obbligu ta’ kunfidenzjalità, il-ksur tiegħu għandu jkun imputat lilha, ħlief jekk tipproduċi l-prova kuntrarja. Jidhirli li, f’dan il-qasam, il-Qorti tal-Ġustizzja għandha tmur lil hinn minn aġġustament tal-oneru tal-prova, u tasal għal inverżjoni tal-oneru tal-prova fir-rigward tal-imputabbiltà tal-ksur.
94.      Naqbel ukoll mal-idea li tgħid li l-Unjoni ma tistax tkun marbuta tbati l-kumpens ta’ danni li hija ma kkawżatx. L-oneru tal-kumpens għandu jkun fuq l-awtorità li żvelat jew ippermettiet l-iżvelar tal-informazzjoni kunfidenzjali inkwistjoni (58). Li l-Kummissjoni u l-OLAF jinżammu responsabbli għal dannu li huma ma setgħux wettqu hija soluzzjoni ta’ natura inġusta. Madankollu, li tiġi eskluża, fuq bażi ipotetika, ir-responsabbiltà tal-OLAF u tal-Kummissjoni meta l-entità li minnha oriġina dan l-iżvelar ma hijiex identifikata jidhirli li huwa inġust ukoll, sa fejn tali soluzzjoni tirriskja li twassal għal nuqqas fil-protezzjoni ġudizzjarja effettiva tal-appellanti, peress li din tirriskja li ma tkunx ikkumpensata jew li tkun ikkumpensata b’mod insuffiċjenti, minkejja li d-dannu tagħha jidher li huwa reali u ċert.
95.      Fid-dawl ta’ dawn il-kunsiderazzjonijiet kollha, naħseb li l-Qorti Ġenerali wettqet żball ta’ liġi, fil-punt 67 tas-sentenza appellata, billi kkonkludiet li teżisti inċertezza dwar l-oriġini tal-kxif, “fin-nuqqas ta’ indizju f’dan is-sens”, u billi kkonkludiet li kien impossibbli li jiġi imputat lill-Kummissjoni u lill-OLAF, peress li hija ma eżaminatx b’mod suffiċjenti l-provi li ġew prodotti kemm mill-appellanti kif ukoll mill-Kummissjoni għall-finijiet tal-identifikazzjoni tal-awtur tal-fatt dannuż.
96.      Dan l-iżball ta’ liġi vvizzja neċessarjament l-evalwazzjonijiet tal-Qorti Ġenerali li jinsabu fil-punt 92 tas-sentenza appellata dwar eventwali obbligu li taġixxi tal-Kummissjoni, li l-appellanti tinvoka f’dan il-każ insostenn tar-raba’ aggravju tagħha.
97.      Konsegwentement, nipproponi li
l-Qorti tal-Ġustizzja tilqa’ t-tieni aggravju bħala fondat.
3.      Fuq it-tielet aggravju, ibbażat fuq evalwazzjoni żbaljata dwar l-eżistenza ta’ illegalità bbażata fuq il-ksur tad-dmir ta’ premura
98.      Permezz tat-tielet aggravju tagħha, l-appellanti tikkontesta r-raġunament espost fil-punti 71 sa 74 tas-sentenza appellata li fi tmiemu l-Qorti Ġenerali ċaħdet l-eżistenza ta’ illegalità sa fejn hija bbażata fuq il-ksur tad-dmir ta’ premura.
a)      Is-sentenza appellata
99.      Il-Qorti Ġenerali fakkret, fil-punt 71 tas-sentenza appellata, il-portata tad-dmir ta’ premura, kif stabbilit mill-Qorti tal-Ġustizzja fis-sentenza tat‑12 ta’ Novembru 2020, Fleig vs SEAE (59). Fil-punt 72 tas-sentenza appellata, hija enfasizzat li dan id-dmir jirrigwarda speċifikament l-obbligi tal-istituzzjonijiet tal-Unjoni fil-konfront tal-uffiċjali u tal-membri tal-persunal tagħhom, u għalhekk, abbażi ta’ dan, waslet għall-konklużjoni, fil-punt 73 ta’ din is-sentenza, li dan id-dmir ma huwiex applikabbli f’dan il-każ.
b)      L-argumenti tal-partijiet
100. L-appellanti ssostni, essenzjalment, li l-Qorti Ġenerali wettqet żball ta’ liġi billi llimitat il-portata tad-dmir ta’ premura għall-obbligi tal-istituzzjonijiet tal-Unjoni fil-konfront tal-uffiċjali u tal-membri tal-persunal tagħhom. Għal dan il-għan, l-appellanti tirreferi għal diversi sentenzi li fihom il-Qorti tal-Ġustizzja kienet ikkonfermat l-eżistenza ta’ dan id-dmir f’oqsma oħra tad-dritt tal-Unjoni, li fihom l-istituzzjonijiet tal-Unjoni għandhom setgħa ta’ amministrazzjoni u ta’ ġestjoni, bħall-ġestjoni tal-Fond Agrikolu Ewropew ta’ Gwida u Garanzija (FAEGG), is-sistema ta’ ċertifikati ta’ esportazzjoni, il-politika kummerċjali komuni u d-difiża kontra l-prattiki ta’ dumping.
101. Il-Kummissjoni ssostni li dan l-aggravju huwa ineffettiv.
c)      Evalwazzjoni
102. L-imsemmi aggravju għandu, fil-fehma tiegħi, jiġi miċħud bħala inammissibbli.
103. Mit-tieni subparagrafu tal-Artikolu 256(1) TFUE, mill-ewwel paragrafu tal-Artikolu 58 tal-Istatut tal-Qorti tal-Ġustizzja tal-Unjoni Ewropea u mill-Artikolu 168(1)(d) tar-Regoli tal-Proċedura, jirriżulta li appell għandu jindika b’mod preċiż, b’mod partikolari, l-argumenti legali li jsostnu b’mod speċifiku t-talba għal annullament, taħt piena ta’ inammissibbiltà tal-appell jew tal-aggravju kkonċernat. Skont ġurisprudenza stabbilita, aggravju għandu jiġi ddikjarat inammissibbli jekk l-argument li jsostnih ma jkunx ċar u preċiż biżżejjed sabiex jippermetti lill-Qorti tal-Ġustizzja teżerċita l-istħarriġ tagħha tal-legalità, b’mod partikolari għaliex l-elementi essenzjali li fuqhom huwa bbażat l-argument ma jirriżultawx b’mod suffiċjentement koerenti u li jinftiehem mit-test tal-appell, li huwa fformulat b’mod oskur u ambigwu f’dan ir-rigward (60).
104. F’dan il-każ, minkejja li l-appellanti tindika l-elementi kkritikati tas-sentenza appellata, għandu neċessarjament jiġi kkonstatat li l-argument tagħha huwa nieqes mill-preċiżjoni, mill-koerenza u mill-kjarezza. Fil-fatt, fil-punt 55 tal-appell tagħha, hija tikkopja biss in-nota ta’ qiegħ il-paġna 42 tal-konklużjonijiet tal-Avukat Ġenerali Van Gerven fil-kawża Nölle (61) u tirriproduċi l-ġurisprudenza ċċitata minn dan tal-aħħar, minkejja li dawn ir-referenzi ġurisprudenzjali jirrigwardaw mhux id-dmir ta’ premura, iżda l-prinċipju ta’ amministrazzjoni tajba, kif ġustament tirrileva l-Kummissjoni. Barra minn hekk, minkejja li l-appellanti tiċċita, insostenn tat-tielet aggravju tagħha, il-punt 28 ta’ dawk il-konklużjonijiet, li fih l-Avukat Ġenerali Van Gerven semma effettivament il-“prinċipju ta’ premura”, għandu neċessarjament jiġi kkonstatat li l-Qorti tal-Ġustizzja, fis-sentenza tat‑22 ta’ Ottubru 1991, Nölle (62), ippreferiet tirreferi għad-dmir ta’ diliġenza.
105. Peress li l-appellanti ma tesponix ir-raġunijiet għalfejn tali referenzi huma rilevanti fil-kuntest tas-sitwazzjoni tagħha, nipproponi li
l-Qorti tal-Ġustizzja tiċħad it-tielet aggravju bħala inammissibbli.
4.      Fuq ir-raba’ aggravju, ibbażat fuq evalwazzjoni żbaljata dwar l-eżistenza ta’ illegalità bbażata fuq il-ksur tad-dmir ta’ diliġenza
106. Permezz tar-raba’ aggravju tagħha, indirizzat kontra l-punti 78 sa 101 tas-sentenza appellata, l-appellanti targumenta li l-Qorti Ġenerali wettqet żball ta’ liġi sa fejn hija qieset, essenzjalment, li l-Kummissjoni ma kinitx marbuta tikkundanna pubblikament il-kxif tar-rapport tal-OLAF fl-istampa u twaqqaf it-tixrid ta’ informazzjoni falza li tirriżulta minnu, permezz tal-pubblikazzjoni ta’ stqarrija għall-istampa, u dan skont id-dmir ta’ diliġenza impost fuqha.
a)      Is-sentenza appellata
107. Fil-punt 80 tas-sentenza appellata, il-Qorti Ġenerali ddeċidiet li, sabiex jiġi ddeterminat jekk il-Kummissjoni kinitx wettqet ksur suffiċjentement serju ta’ dispożizzjoni legali li għandha l-għan li tikkonferixxi drittijiet lil individwi minħabba ommissjoni, kien neċessarju li jiġi ddeterminat, fid-dawl tal-ġurisprudenza mfakkra fil-punti 76 sa 79 ta’ din is-sentenza, l-ewwel nett, l-eżistenza ta’ obbligu legali li tittieħed azzjoni, it-tieni nett, l-eżistenza ta’ setgħa diskrezzjonali għall-istituzzjoni kkonċernata, u t-tielet nett, il-ksur b’mod manifest u serju minn din tal-aħħar tal-limiti imposti fuq din is-setgħa.
108. Wara li fakkret il-portata tad-dmir ta’ diliġenza fil-punti 82 sa 84 tas-sentenza appellata, il-Qorti Ġenerali eżaminat, fil-punti 86 sa 93 ta’ din is-sentenza, jekk dan id-dmir kienx jimplika obbligu legali li taġixxi, bħal dak invokat mill-appellanti. Wara li fakkret id-dispożizzjonijiet rilevanti tar-Regolament Nru 883/2013 fil-punti 87 sa 90 tal-imsemmija sentenza, il-Qorti Ġenerali ddeċidiet li minkejja l-obbligu ta’ kunfidenzjalità tal-investigazzjonijiet tal-OLAF li jirriżulta minnu u li huwa impost fuq il-Kummissjoni, id-dmir ta’ diliġenza ma setax jimponilha tali obbligu li taġixxi fin-nuqqas ta’ ksur ta’ dan l-obbligu ta’ kunfidenzjalità u peress li r-responsabbiltà tal-kxif tar-rapport tal-OLAF ma setax jiġi imputat lilha.
109. Fil-punt 94 tas-sentenza appellata, il-Qorti Ġenerali ddeċidiet, konsegwentement, li l-appellanti ma kinitx stabbilixxiet li l-Kummissjoni kienet marbuta b’obbligu li taġixxi f’dan il-każ, u kkonkludiet għalhekk, fil-punt 95 ta’ din is-sentenza, li l-ommissjoni allegata ma setgħetx tistabbilixxi r-responsabbiltà tal-Unjoni.
110. Fil-punti 96 sa 101 tas-sentenza appellata, il-Qorti Ġenerali “[f]i kwalunkwe każ”, preżunt li tali obbligu legali li taġixxi kien jeżisti, eżaminat jekk il-Kummissjoni kisritx b’mod manifest u gravi l-limiti imposti f’dan il-każ fuq is-setgħa diskrezzjonali tagħha. Billi ddeċidiet li dan ma kienx il-każ, hija qieset, fil-punti 102 u 103 ta’ din is-sentenza, li r-raba’ illegalità ma kinitx serja u li għalhekk l-ewwel kundizzjoni tal-istabbiliment tar-responsabbiltà tal-Unjoni ma kinitx issodisfatta.
b)      L-argumenti tal-partijiet
111. Ir-raba’ aggravju jinqasam f’erba’ partijiet.
112. Permezz tal-ewwel parti ta’ dan l-aggravju, l-appellanti ssostni li l-evalwazzjonijiet tal-Qorti Ġenerali li jinsabu fil-punti 93 u 94 tas-sentenza appellata huma żbaljati sa fejn, għall-kuntrarju tal-premessa li fuqha hija bbażat ruħha, il-Kummissjoni kienet responsabbli għall-iżvelar tar-rapport tal-OLAF.
113. Permezz tat-tieni parti tal-imsemmi aggravju, IMG issostni li l-Qorti Ġenerali ma wiġbitx għall-ilment tagħha li jgħid li, sa mill-mument li fih dan ir-rapport inxtered għall-pubbliku, il-Kummissjoni kisret l-obbligu ta’ kunfidenzjalità impost fuqha mill-Artikolu 10(3) tar-Regolament Nru 883/2013, indipendentement mill-punt dwar jekk hijiex responsabbli għal dan l-iżvelar. L-appellanti tikkritika lill-Qorti Ġenerali li eżaminat sa fejn il-Kummissjoni kienet marbuta taġixxi fid-dawl tar-responsabbiltà tagħha fit-twettiq tal-fatt dannuż. Madankollu, fil-fehma tagħha, il-kunfidenzjalità ta’ din l-informazzjoni kellha tiġi żgurata b’iktar forza peress li din tirrigwarda konklużjonijiet proviżorji, misluta fi tmiem proċedura li ma hijiex totalment kontradittorja u li l-pubblikazzjoni tagħha setgħet tikkawża dannu lill-persuni kkonċernati.
114. Permezz tat-tielet parti tal-istess aggravju, l-appellanti tikkontesta l-motivi tas-sentenza appellata, esposti fil-punti 98 sa 100 tagħha, li wasslu lill-Qorti Ġenerali tikkonkludi, fil-punt 101 ta’ din is-sentenza li, “anki jekk jitqies li f’dan il-każ il-Kummissjoni kellha obbligu legali li taġixxi, ma jistax jitqies li l-ksur tad-dmir ta’ diliġenza allegat mir-rikorrenti jikkostitwixxi ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi”.
115. Skont l-appellanti, għall-kuntrarju ta’ dak li qieset il-Qorti Ġenerali fil-punt 98 tas-sentenza appellata, il-portata tal-obbligu impost fuq il-Kummissjoni li tiżgura l-kunfidenzjalità tar-rapport tal-OLAF ma kinitx teħtieġ li tkun ippreċiżata f’dispożizzjoni sabiex tkun tista’ twassal għal ksur manifest u serju tal-limiti tas-setgħa diskrezzjonali ta’ din l-istituzzjoni. L-appellanti tqis, li kieku dan kien il-każ, fir-realtà, ma jkun hemm ebda possibbiltà li jiġi invokat tali ksur u li tiġi stabbilita r-responsabbiltà tal-Unjoni, peress li d-dispożizzjonijiet tad-dritt tal-Unjoni ma jistabbilixxux neċessarjament il-portata tagħhom u hija l-qorti tal-Unjoni li għandha tistabbilixxiha.
116. Barra minn hekk, il-Qorti Ġenerali marret kontra l-ġurisprudenza li tirriżulta mis-sentenzi tagħha tal‑15 ta’ Marzu 1995, Cobrecaf et vs Il‑Kummissjoni (63) u tad‑9 ta’ Lulju 1999, New Europe Consulting u Brown vs Il‑Kummissjoni (64), li minnhom jirriżulta li d-dmir ta’ diliġenza huwa impost fuq il-Kummissjoni, anki meta din ma tkunx responsabbli għall-kxif ta’ dokument kunfidenzjali. Fil-fatt, f’dawn is-sentenzi, il-qorti tal-Unjoni eżaminat jekk il-Kummissjoni kinitx aġixxiet b’diliġenza sabiex tirrettifika żball li hija kienet wettqet, u fin-nuqqas stabbilixxiet ir-responsabbiltà tagħha. L-appellanti tirrikonoxxi li, f’dan il-każ, peress li kien hemm ksur tal-kunfidenzjalità tar-rapport tal-OLAF, l-obbligu li tiġi żgurata l-osservanza tagħha kien tilef l-iskop tiegħu, kif irrilevat il-Qorti Ġenerali fil-punt 100 tas-sentenza appellata. Madankollu, f’każ bħal dan, ikun neċessarju li ma jiġix aggravat id-dannu li jista’ jirriżulta mill-ksur tal-kunfidenzjalità tar-rapport tal-OLAF billi jiġi kkundannat pubblikament il-kxif tiegħu u billi tingħata informazzjoni dwar il-konsegwenzi tiegħu.
117. Permezz tar-raba’ parti tar-raba’ aggravju, l-appellanti tikkritika lill-Qorti Ġenerali li ma ddeċidietx dwar ir-responsabbiltà, jekk ikun meħtieġ in solidum, tal-Kummissjoni u tal-OLAF minħabba l-fatt li ma kinux adottaw il-miżuri ta’ prekawzjoni neċessarji għas-salvagwardja tal-kunfidenzjalità tar-rapport tal-OLAF u lanqas il-miżuri korrettivi meħtieġa fil-konfront tal-istampa u tal-opinjoni pubblika, u konsegwentement, tal-imsieħba u tal-fornituri tal-fondi tal-appellanti.
118. Il-Kummissjoni tikkontesta dawn l-argumenti u tqis li r-raba’ aggravju huwa infondat.
119. Fil-fehma tagħha, ir-raba’ aggravju huwa konfuż u ambigwu. L-ewwel parti ta’ dan l-aggravju hija bbażata fuq il-ksur tal-obbligu ta’ motivazzjoni, filwaqt li dan ma huwiex imsemmi fit-titlu tal-imsemmi aggravju, u t-tielet parti tal-istess aggravju hija indirizzata kontra motivi superfluwi. Hija tenfasizza li, minkejja li l-Kummissjoni u l-OLAF ma kinux adottaw l-aġir mistenni mill-appellanti, madankollu, huma rreaġixxew għall-kxif tar-rapport tal-OLAF billi wettqu investigazzjonijiet interni, u l-OLAF, billi kiteb lill-President tal-Parlament Ewropew sabiex jadotta miżuri. Barra minn hekk, il-Kummissjoni tfakkar li hija ma implimentatx ir-rakkomandazzjonijiet magħmula mill-OLAF f’dan ir-rapport.
c)      Evalwazzjoni
120. Naħseb li ma hemmx lok li tiġi eżaminata l-ewwel parti tar-raba’ aggravju, li permezz tagħha IMG tikkontesta l-fondatezza tal-evalwazzjonijiet magħmula mill-Qorti Ġenerali fil-punti 93 u 94 tas-sentenza appellata, u lanqas ir-raba’ parti ta’ dan l-aggravju, li permezz tagħha hija tikkritika lil din tal-aħħar li ma ddeċidietx dwar ir-responsabbiltà tal-Kummissjoni u tal-OLAF, sa fejn meħtieġ in solidum, peress li dawn huma marbuta b’mod strett mat-tieni aggravju li jiena nipproponi lill-Qorti tal-Ġustizzja li jintlaqa’.
121. Fil-fatt, l-analiżi li l-Qorti Ġenerali twettaq fil-punti 92 sa 94 tas-sentenza appellata hija bbażata fuq premessa – l-assenza ta’ imputabbiltà tal-fatt dannuż lill-OLAF u lill-Kummissjoni – li jidhirli li hija żbaljata għar-raġunijiet esposti fil-kuntest tal-eżami tat-tieni aggravju, fil-punti 74 sa 97 ta’ dawn il-konklużjonijiet.
122. Fir-rigward tat-tieni parti tar-raba’ motiv, inqis li din ma hijiex fondata.
123. Fil-fatt, għall-kuntrarju ta’ dak li ssostni l-appellanti u kif turi l-ewwel sentenza tal-punt 93 tas-sentenza appellata, il-Qorti Ġenerali ddeċidiet fuq l-argument tagħha relatat mal-portata tal-obbligu ta’ kunfidenzjalità u ma’ dik tad-dmir ta’ diliġenza. Skont l-appellanti, l-obbligu ta’ kunfidenzjalità tal-investigazzjonijiet imwettqa mill-OLAF stabbilit fl-Artikolu 10(3) tar-Regolament Nru 883/2013 jikkostitwixxi obbligu ta’ riżultat, li jeħtieġ li l-Kummissjoni taġixxi b’diliġenza billi tikkundanna pubblikament l-iżvelar mhux awtorizzat u twaqqaf it-tixrid ta’ informazzjoni falza, u dan indipendentement mill-kwistjoni dwar jekk il-Kummissjoni hijiex l-awtriċi ta’ dan il-fatt dannuż. Issa, fil-punt 92 ta’ din is-sentenza, il-Qorti Ġenerali ddeċidiet li d-dmir ta’ diliġenza li hija suġġetta għalih il-Kummissjoni ma jistax jimponilha, meta ma tkunx kisret dan l-obbligu ta’ kunfidenzjalità u meta r-responsabbiltà għall-kxif tar-rapport tal-OLAF fl-istampa ma tkunx tista’ tiġi imputata lilha, obbligu li taġixxi bħal dak invokat mill-appellanti f’dan il-każ. Imbagħad, fil-punt 93 tal-imsemmija sentenza, il-Qorti Ġenerali ppreċiżat li “[i]d-dmir ta’ diliġenza ma għandux il-portata li tattribwixxilu [l-appellanti]”, filwaqt li żiedet li huwa l-kxif tar-rapport tal-OLAF fl-istampa li jikkostitwixxi ksur tal-obbligu ta’ kunfidenzjalità, u mhux l-omissjonijiet ikkritikati mill-appellanti lill-Kummissjoni. Konsegwentement, il-Qorti Ġenerali wieġbet b’mod immotivat għall-argument imqajjem mill-appellanti fl-ewwel istanza.
124. Fir-rigward tat-tielet parti tar-raba’ aggravju, fl-opinjoni tiegħi, din hija ineffettiva.
125. Fil-fatt, din hija indirizzata kontra l-evalwazzjoni tal-Qorti Ġenerali li tinsab fil-punti 96 sa 101 tas-sentenza appellata. Nirrileva li l-Qorti Ġenerali użat l-espressjoni “[f]i kwalunkwe każ” fil-bidu tal-punt 96 ta’ din is-sentenza, li jindika li dawn il-motivi jifformaw motivi superfluwi tas-sentenza appellata. Issa, skont ġurisprudenza stabbilita, l-argumenti indirizzati kontra motivi superfluwi ta’ deċiżjoni tal-Qorti Ġenerali ma jistgħux iwasslu għall-annullament ta’ din id-deċiżjoni, u għalhekk huma ineffettivi (65).
126. Konsegwentement, inqis li r-raba’ aggravju għandu jiġi miċħud bħala parzjalment ineffettiv u parzjalment infondat.
5.      Fuq il-ħames aggravju, ibbażat fuq żbalji ta’ liġi li jaffettwaw l-evalwazzjoni tal-Qorti Ġenerali relatata mal-irtirar tal-parir tas-servizz legali tal-Kummissjoni mill-proċess
127. L-appellanti tikkontesta l-motivi esposti fil-punti 116 sa 123 tas-sentenza appellata, li wasslu lill-Qorti Ġenerali biex tilqa’ t-talba tal-Kummissjoni biex tirtira l-parir tas-servizz legali tagħha mill-proċess tal-kawża.
a)      Is-sentenza appellata
128. Fil-punti 116 sa 121 tas-sentenza appellata, il-Qorti Ġenerali stabbilixxiet il-prinċipji kollha li għandhom jiġu bbilanċjati fil-kuntest tal-produzzjoni, quddiem il-qorti tal-Unjoni, ta’ parir legali ta’ istituzzjoni li l-iżvelar tiegħu ma kienx ġie awtorizzat minnha, billi tirreferi għall-kunsiderazzjonijiet magħmula mill-Qorti tal-Ġustizzja fil-punti 53 sa 56 tas-sentenza tas‑16 ta’ Frar 2022, L‑Ungerija vs Il‑Parlament u Il‑Kunsill (66), fil-punt 131 tas-sentenza tat‑28 ta’ Ġunju 2012, Il‑Kummissjoni vs Éditions Odile Jacob (67), u fil-punt 70 tas-sentenza tal‑31 ta’ Jannar 2020, Is‑Slovenja vs Il‑Kroazja (68).
129. Huwa fid-dawl ta’ dawn il-prinċipji li l-Qorti Ġenerali eżaminat, fil-punt 122 tas-sentenza appellata, il-kuntest li fih kien ingħata l-parir tas-servizz legali tal-Kummissjoni kif ukoll sa fejn il-produzzjoni tiegħu quddiem il-qorti tal-Unjoni kienet iġġustifikata minn interess pubbliku superjuri, qabel ma laqgħet, fil-punt 123 ta’ din is-sentenza, it-talba mressqa mill-Kummissjoni għall-irtirar ta’ dan il-parir mill-proċess.
b)      L-argumenti tal-partijiet
130. Ir-raba’ aggravju jinqasam f’erba’ partijiet.
131. Permezz tal-ewwel parti ta’ dan l-aggravju, l-appellanti tikkontesta r-rilevanza tas-sentenzi tas‑16 ta’ Frar 2022, L‑Ungerija vs Il‑Parlament u Il‑Kunsill (69), u tat‑28 ta’ Ġunju 2012, Il‑Kummissjoni vs Éditions Odile Jacob (70), li l-Qorti Ġenerali tirreferi għalihom rispettivament fil-punti 116, 117 u 118 tas-sentenza appellata. L-ewwel sentenza kienet tirrigwarda parir ta’ natura oħra, peress li l-parir tas-servizz legali tal-Kunsill kien ingħata fil-kuntest ta’ proċedura leġiżlattiva li tirrigwarda suġġett politikament sensittiv f’kawża ta’ importanza eċċezzjonali. F’dan il-każ, il-parir tas-servizz legali huwa dokument determinanti, li jirrigwarda esklużivament it-tilwima inkwistjoni. Minħabba l-kxif fl-istampa, dan id-dokument kien diġà disponibbli għall-pubbliku, b’tali mod li l-appellanti ma tistax tiġi kkritikata li evitat il-leġiżlazzjoni dwar l-aċċess għad-dokumenti. Fil-fehma tagħha, minħabba n-natura tiegħu u l-kundizzjonijiet tal-iżvelar tiegħu, dan il-parir ma kienx jippreġudika la l-kunfidenzjalità u lanqas interess pubbliku superjuri u l-iżvelar tiegħu ma jistax jaffettwa l-libertà ta’ opinjoni ta’ dan is-servizz u l-kapaċità tiegħu li jiddefendi b’mod effettiv il-pożizzjoni definittiva tal-Kummissjoni quddiem il-qorti tal-Unjoni.
132. Fir-rigward tas-sentenza tat‑28 ta’ Ġunju 2012, Il‑Kummissjoni vs Éditions Odile Jacob (71), il-parir tas-servizz legali tal-Kummissjoni kien jirrigwarda l-proċess deċiżjonali relatat mal-proċedura ta’ kontroll ta’ konċentrazzjonijiet u l-leġiżlazzjoni tal-Unjoni relatata.
133. Permezz tat-tieni parti tal-ħames aggravju, l-appellanti tikkritika lill-Qorti Ġenerali li bbażat ruħha, fil-punt 119 tas-sentenza appellata, fuq ġurisprudenza li ma hijiex rilevanti u li injorat id-dritt tagħha li tkun tista’ tiddiskuti dokument li ma kienx żvelat minnha.
134. Permezz tat-tielet parti ta’ dan l-aggravju, l-appellanti tqis li l-Qorti Ġenerali ma hijiex iġġustifikata meta ssostni li huwa biss b’mod eċċezzjonali li l-prinċipju ta’ trasparenza jista’ jiġġustifika żvelar fil-kuntest ta’ proċedura ġudizzjarja ta’ dokument ta’ istituzzjoni li ma kienx magħmul aċċessibbli għall-pubbliku u li jinkludi parir legali, u injorat, fil-punti 120 u 121 tas-sentenza appellata, il-kuntest tal-kawża li tirreferi għaliha u tiċċita l-ġurisprudenza b’mod inadegwat u inkomplet.
135. Permezz tar-raba’ parti tal-imsemmi aggravju, l-appellanti tikkritika lill-Qorti Ġenerali li kisret il-prinċipju ta’ opportunajiet ugwali għall-partijiet fi smigħ xieraq, li tiegħu hija tfakkar il-portata, billi pprekludietha milli tipprevali ruħha minn dokument pubbliku u deċiżiv, filwaqt li kull parti oħra kellha konoxxenza tal-kontenut tiegħu (72). Barra minn hekk, il-Qorti Ġenerali kisret il-prinċipju ta’ kontradittorju, li tiegħu hija wkoll tfakkar il-portata (73), billi ma ppermettitilhiex tiddiskuti l-provi kollha li kulħadd kien jaf bihom bl-iskuża li t-tixrid ta’ dan il-parir kien ħarab il-viġilanza tal-Kummissjoni. L-appellanti tfakkar li jeżisti ksur tas-smigħ xieraq iggarantit fl-Artikolu 6(1) tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fondamentali (74) meta Stat jew awtorità amministrattiva, f’dan il-każ il-Kummissjoni, tipprekludi mingħajr raġuni leġittima lill-appellanti milli tuża dokumenti fil-pussess tagħha li kienu jgħinuha tiddefendi l-kawża tagħha (75).
136. Il-Kummissjoni ssostni li l-ħames aggravju għandu jiġi miċħud bħala infondat sa fejn il-motivi esposti fil-punti 122 u 123 tas-sentenza appellata ma huma vvizzjati minn ebda żball ta’ liġi.
137. Hija twieġeb, fl-ewwel lok, li mid-digriet tal‑14 ta’ Mejju 2019, L‑Ungerija vs Il‑Parlament (76), jirriżulta li, sakemm l-istituzzjoni
kkonċernata ma awtorizzatx l-aċċess għal parir tas-servizz legali tagħha, il-kxif
tiegħu għad-dispożizzjoni tal-pubbliku ma għandux effett fuq il-kwistjoni dwar jekk tali parir jistax ikun fil-proċess ta’ kawża quddiem il-qorti tal-Unjoni. Barra minn hekk, il-Kummissjoni tfakkar li l-Qorti Ġenerali kienet eskludiet l-ewwel tliet illegalitajiet invokati mill-appellanti insostenn tar-rikors tagħha, b’tali mod li, skont il-Kummissjoni, il-parir legali ma setax jiġi kklassifikat bħala “determinanti”.
138. Skont il-Kummissjoni, l-appellanti donnha tqis li mis-sentenza tat‑3 ta’ Ġunju 2021, L‑Ungerija vs Il‑Parlament (77), jirriżulta li t-trasparenza tal-pariri legali ta’ istituzzjonijiet tal-Unjoni tikkostitwixxi r-regola, filwaqt li, b’mod partikolari, mill-punt 56 ta’ din is-sentenza jirriżulta eżattament il-kuntrarju.
c)      Evalwazzjoni
139. Inqis li l-analiżi li fi tmiemha l-Qorti Ġenerali laqgħet it-talba tal-Kummissjoni għall-irtirar tal-parir tas-servizz legali tagħha mill-proċess tal-kawża ma hija vvizzjata b’ebda żball ta’ liġi.
140. L-ewwel nett, ebda argument imressaq mill-appellanti ma jippermetti li tiġi kkontestata r-rilevanza tal-prinċipji ġenerali stabbiliti mill-Qorti tal-Ġustizzja fis-sentenzi tat‑28 ta’ Ġunju 2012, Il‑Kummissjoni vs Éditions Odile Jacob (78), tal‑31 ta’ Jannar 2020, Is‑Slovenja vs Il‑Kroazja (79), u tas‑16 ta’ Frar 2022, L‑Ungerija vs Il‑Parlament u Il‑Kunsill (80), li l-Qorti Ġenerali rriproduċiet b’mod preċiż fil-punti 116 sa 121 tas-sentenza appellata. Il-fatt li l-parir tas-servizz legali tal-Kummissjoni kien ġie żvelat u kien għad-dispożizzjoni tal-pubbliku ma huwiex b’mod evidenti element rilevanti sabiex jiġi evalwat sa fejn huwa jista’ jkun jinsab fil-proċess ta’ kawża quddiem il-qorti tal-Unjoni. Hija importanti biss il-kwistjoni dwar jekk l-iżvelar ta’ dan id-dokument kienx awtorizzat minn din l-istituzzjoni.
141. It-tieni nett, l-argumenti esposti mill-appellanti fir-rigward tal-applikazzjoni tal-prinċipji ta’ kontradittorju u tal-opportunijiet ugwali għall-partijiet lanqas ma jistgħu jirnexxu.
142. Infakkar li, b’konformità ma’ ġurisprudenza stabbilita, il-prinċipji ta’ kontradittorju u tal-opportunitajiet ugwali għall-partijiet, sa fejn huma korollarji tal-kunċett ta’ “smigħ xieraq”, jifformaw parti integrali mill-prinċipju ta’ protezzjoni ġudizzjarja effettiva tad-drittijiet li l-individwi jisiltu mid-dritt tal-Unjoni, sanċit fl-Artikolu 47 tal-Karta tad-Drittijiet Fundamentali (81).
143. Il-prinċipju ta’ kontradittorju jagħti, bħala regola ġenerali, lil kull parti fi proċess id-dritt li tikseb għarfien tad-dokumenti u tal-osservazzjonijiet ippreżentati lill-qorti mill-avversarju tagħha kif ukoll li tiddiskutihom, u jipprekludi li l-qorti tal-Unjoni tibbaża d-deċiżjoni tagħha fuq fatti u dokumenti li l-partijiet, jew waħda minnhom, ma setgħux jiksbu għarfien tagħhom u li għalhekk ma setgħux jieħdu pożizzjoni dwarhom (82).
144. Rigward il-prinċipju tal-opportunitajiet ugwali għall-partijiet, dan jimplika l-obbligu li kull parti tiġi offruta possibbiltà raġonevoli li tippreżenta l-kawża tagħha, inkluż il-provi tagħha, f’kundizzjonijiet li ma jpoġġuhiex f’sitwazzjoni ta’ żvantaġġ nett meta mqabbla mal-avversarju tagħha (83).
145. Dan il-prinċipju għandu l-għan li jiżgura l-bilanċ proċedurali bejn il-partijiet fi proċedura ġudizzjarja, billi jiggarantixxi drittijiet u obbligi ugwali ta’ dawn il-partijiet għal dak li jirrigwarda, b’mod partikolari, ir-regoli li jirregolaw il-produzzjoni tal-provi u d-dibattitu kontradittorju quddiem il-qorti kif ukoll id-drittijiet għal azzjoni legali ta’ dawn il-partijiet. Sabiex jiġu ssodisfatti r-rekwiżiti marbuta mad-dritt għal smigħ xierqa, il-partijiet għandu jkollhom għarfien u jkunu jistgħu jiddibattu b’mod kontradittorju kemm l-elementi ta’ fatt kif ukoll l-elementi ta’ liġi li huma deċiżivi għall-eżitu tal-proċedura (84).
146. Issa, l-appellanti tista’ tinvoka dawn il-prinċipji biss sa fejn il-provi prodotti quddiem il-qorti tal-Unjoni kienu ġew miksuba regolarment (85). Fil-fatt, il-Qorti tal-Ġustizzja ddeċidiet fis-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill (86), imsemmija mill-Qorti Ġenerali fil-punt 117 tas-sentenza appellata, li fil-preżenza ta’ provi prodotti b’mod irregolari minn parti, bħal dokumenti interni msemmija mir-Regolament (KE) Nru 1049/2001 (87) li l-produzzjoni tagħhom la ġiet awtorizzata mill-istituzzjoni kkonċernata u lanqas ordnata mill-qorti tal-Unjoni, għandu jingħata piż għall-interessi tal-partijiet rispettivi fil-proċedura marbuta mad-dritt tagħhom għal smigħ xieraq, billi jittieħdu inkunsiderazzjoni l-interessi protetti mir-regoli miksura jew evitati meta jinkisbu tali provi (88). Barra minn hekk, hija qieset li l-qorti tal-Unjoni, adita b’talba għall-irtirar tal-provi korrispondenti, għandha twettaq ibbilanċjar bejn, minn naħa, l-interessi tar-rikorrent li jkun ipproduċa dawn il-provi, fid-dawl, b’mod partikolari, tal-utilità tagħhom għall-finijiet tal-evalwazzjoni tal-merti tar-rikors ippreżentat quddiemha, u, min-naħa l-oħra, l-interessi tal-parti avversarja li jistgħu jiġu ppreġudikati konkretament u effettivament biż-żamma fil-proċess tal-imsemmija provi (89).
147. Madankollu, nikkonstata li, fil-punti 116 sa 122 tas-sentenza appellata, il-Qorti Ġenerali bbilanċjat l-interessi inkwistjoni sabiex tiddeċiedi dwar it-talba tal-Kummissjoni, billi rrilevat, b’mod partikolari, li l-produzzjoni ta’ dan il-parir legali kienet iggwidata mill-interessi proprji tal-appellanti li ssostni l-argument tagħha, u barra minn hekk, ma invokatx interess pubbliku superjuri li seta’ jiġġustifika konklużjoni differenti.
148. Fl-aħħar nett, il-ġurisprudenza tal-Qorti Ewropea tad-Drittijiet tal-Bniedem, invokata mill-appellanti, lanqas tista’ tiġġustifika konklużjoni differenti, peress li din tirrigwarda d-dritt tal-partijiet fil-kawża li jiksbu għarfien ta’ u li jikkummentaw dwar id-dokumenti u l-provi meħuda inkunsiderazzjoni mill-qorti, u mhux il-kwistjoni dwar jekk, u jekk ikun il-każ, f’liema kundizzjonijiet, parti fil-kawża tista’ tipproduċi quddiem il-qorti parir legali li l-iżvelar tiegħu ma kienx awtorizzat mill-awtur tiegħu jew mid-destinatarju tiegħu.
149. Konsegwentement, nipproponi li
l-Qorti tal-Ġustizzja tiċħad il-ħames aggravju tal-appell bħala infondat.
150. Fid-dawl ta’ dawn il-kunsiderazzjonijiet kollha u fid-dawl tan-natura fondata tat-tieni aggravju, ibbażat fuq evalwazzjoni żbaljata tal-kundizzjoni dwar l-imputabbiltà tal-fatt dannuż lill-OLAF jew lill-Kummissjoni, nipproponi li
l-Qorti tal-Ġustizzja tannulla s-sentenza appellata sa fejn il-Qorti Ġenerali kisret ir-regoli dwar l-oneru u l-produzzjoni tal-prova billi injorat in-neċessità ta’ aġġustament tal-oneru tal-prova fid-dawl taċ-ċirkustanzi tal-kawża u billi ma evalwatx ir-rilevanza u s-saħħa probatorja tal-provi prodotti kemm mill-appellanti kif ukoll mill-Kummissjoni.
151. Peress li l-Qorti Ġenerali ma evalwatx debitament il-kawża sabiex tistabbilixxi jekk il-kundizzjonijiet tar-responsabbiltà mhux kuntrattwali tal-OLAF u tal-Kummissjoni kinux issodisfatti, ma jidhirlix li l-kawża tinsab fi stat li tiġi deċiża. Konsegwentement, nipproponi li
l-Qorti tal-Ġustizzja tibgħat il-kawża lura quddiem il-Qorti Ġenerali sabiex tiddeċiedi dwar ir-rikors tal-appellanti u tirriżerva l-ispejjeż.
V.      Konklużjoni
152. Fid-dawl tal-kunsiderazzjonijiet kollha preċedenti, nipproponi li
l-Qorti tal-Ġustizzja tiddeċiedi kif ġej:
1)      Is-sentenza tal-Qorti Ġenerali tal-Unjoni Ewropea tat‑28 ta’ Ġunju 2023, IMG vs Il‑Kummissjoni (T‑752/20, EU:T:2023:366), hija annullata.
2)      Il-kawża hija mibgħuta lura quddiem il-Qorti Ġenerali tal-Unjoni Ewropea.
3)      L-ispejjeż huma rriżervati.
1      Lingwa oriġinali: il-Franċiż.
2      T‑752/20, iktar ’il quddiem is-“sentenza appellata”, EU:T:2023:366.
3      Ara l-punt 67 tas-sentenza appellata.
4      L-investigazzjonijiet esterni huma investigazzjonijiet diretti li jirrigwardaw lil terzi li l-attività tagħhom hija marbuta ma’ tranżazzjonijiet tal-baġit tal-Unjoni (ara r-Rapport Speċjali Nru 1/2005 dwar il-ġestjoni tal-Uffiċċju Ewropew ta’ Kontra l-Frodi (OLAF) flimkien mat-tweġibiet tal-Kummissjoni (ĠU 2005, C 202, p. 1), punt 12).
5      T‑509/21, EU:T:2024:590.
6      Ara s-sentenzi tat‑28 ta’ Ottubru 1982, Groupement des Agences de voyages vs Il‑Kummissjoni (135/81, EU:C:1982:371, punt 10); u tat‑18 ta’ Jannar 2007, PKK u KNK vs Il‑Kunsill (C‑229/05 P, EU:C:2007:32, punt 114); kif ukoll id-digriet tal‑24 ta’ Novembru 2009, Landtag Schleswig‑Holstein vs Il‑Kummissjoni (C‑281/08 P, EU:C:2009:728, punt 22).
7      135/81, EU:C:1982:371. Din il-kawża kienet tirrigwarda kumpannija b’responsabbiltà limitata Lussemburgiża li kienet qedha tiġi ffurmata, li l-locus standi in judicio tagħha kien ikkontestat mill-Kummissjoni. Fil-punt 9 tas-sentenza tagħha, il-Qorti tal-Ġustizzja ddeċidiet li “[l-Kummissjoni] ma [setgħetx] [……] tikkontesta l-locus standi in judicio ta’ entità li hija [kienet] aċċettat li tipparteċipa f’sejħa għal offerti u li [kienet] indirizzatilha deċiżjoni negattiva wara eżami komparattiv tal-offerenti kollha”.
8      C‑229/05 P, EU:C:2007:32.
9      Ara, f’dan ir-rigward, is-sentenza tal-Qorti EDB tad‑19 ta’ Novembru 2020, Efstratiou et vs Il‑Greċja (CE:ECHR:2020:1119JUD005322114, punt 43 u l-ġurisprudenza ċċitata).
10      C‑183/17 P u C‑184/17 P, EU:C:2019:78.
11      Ara s-sentenza tal‑5 ta’ Settembru 2019, L‑Unjoni Ewropea vs Guardian Europe u Guardian Europe vs L‑Unjoni Ewropea (C‑447/17 P u C‑479/17 P, EU:C:2019:672, punt 99 u l-ġurisprudenza ċċitata).
12      Ara, ukoll, id-digriet ta’ tgħaqqid tal-eċċezzjoni ta’ inammissibbiltà fuq il-mertu mogħti mill-Qorti Ġenerali fit‑2 ta’ Lulju 2021.
13      C‑414/08 P, EU:C:2010:165, punt 52.
14      C‑666/20 P, EU:C:2022:225, punt 26.
15      Ara s-sentenza tal‑24 ta’ Marzu 2022, GVN vs Il‑Kummissjoni (C‑666/20 P, EU:C:2022:225, punt 24 u l-ġurisprudenza ċċitata).
16      Ara s-sentenza tal‑24 ta’ Marzu 2022, GVN vs Il‑Kummissjoni (C‑666/20 P, EU:C:2022:225, punt 26 u l-ġurisprudenza ċċitata).
17      Ara s-sentenza tat‑18 ta’ Diċembru 2025, Hamoudi vs Frontex (C‑136/24 P, iktar ’il quddiem is-“sentenza Hamoudi vs Frontex”, EU:C:2025:977, punt 68 u l-ġurisprudenza ċċitata).
18      Ara s-sentenza Hamoudi vs Frontex (punt 69 u l-ġurisprudenza ċċitata). Ara, ukoll, id-digriet ta’ llum fil-Kawża CW vs Eurojust u
Europol (C-565/25 P, punt 28 u l-ġurisprudenza ċċitata).
19      Forster, N., La responsabilité sans faute de l’Union européenne, Teżi ta’ dottorat sottomessa fit‑8 ta’ Novembru 2019, Bruylant, Brussell, 2021, punti 218 (p. 297) u 219 (p. 299).
20      Forster, N., op. cit., punt 219 (p. 299).
21      Forster, N., op. cit., punt 219 (p. 299).
22      C‑679/23 P, EU:C:2025:976.
23      Ara s-sentenza tat‑18 ta’ Diċembru 2025, WS et vs Frontex (Operazzjoni konġunta ta’ ritorn) (C‑679/23 P, EU:C:2025:976, punt 149 u l-ġurisprudenza ċċitata).
24      Ara s-sentenza tat‑18 ta’ Diċembru 2025, WS et vs Frontex (Operazzjoni konġunta ta’ ritorn) (C‑679/23 P, EU:C:2025:976, punt 150 u l-ġurisprudenza ċċitata).
25      Ara s-sentenza tat‑18 ta’ Diċembru 2025, WS et vs Frontex (Operazzjoni konġunta ta’ ritorn) (C‑679/23 P, EU:C:2025:976, punt 150 u l-ġurisprudenza ċċitata). Ara wkoll, il-konklużjonijiet tal-Avukat Ġenerali Wahl fil-kawża L‑Unjoni Ewropea vs Kendrion (C‑150/17 P, EU:C:2018:612, punt 50), u fid-dottrina, Wildermeersch, J., Contentieux de la légalité des actes de l’Union européenne : le mythe du droit à un recours effectif, Bruylant, Brussell, 2019, b’mod partikolari l-punt 625 (p. 484).
26      Wildermeersch, J., op. cit., punt 625 (p. 484), u Forster, N., op. cit., punt 228 (p. 306 u 307).
27      Ara Forster, N., op. cit., punt 223 (p. 301 u 302).
28      T‑259/03, EU:T:2007:254. F’din is-sentenza, il-Qorti Ġenerali ddeċidiet li, “[f]iċ-ċirkustanzi fejn [informazzjoni relatata mar-rakkomandazzjoni magħmula mill-OLAF dwar il-bidu ta’ proċedura kontra r-rikorrenti] hija kkomunikata, direttament jew indirettament, lil ġurnalist, ir-rivelazzjoni għandha tiġi kkunsidrata mhux biss bħala kawża sine qua non tad-dannu li jirriżulta mill-pubblikazzjoni ta’ din l-informazzjoni, iżda wkoll bħala kawża suffiċjentement diretta tiegħu” (punt 320).
29      T-48/05, EU:T:2008:257, punt 183.
30      T-838/16, EU:T:2019:494, punt 321.
31      Regolament tal-Parlament Ewropew u tal-Kunsill tal‑11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU 2013, L 248, p. 1).
32      T-48/05, EU:T:2008:257.
33      Nenfasizza li l-konklużjoni meħuda mill-Qorti Ġenerali ma hijiex iżolata fil-ġurisprudenza peress li s-seduta plenarja tat-Tribunal għas-Servizz Pubbliku wasslet għal konklużjoni identika f’kawża estremament simili għal din, li tat lok għas-sentenza tat‑13 ta’ Jannar 2010, A u G vs Il‑Kummissjoni (F‑124/05 u F‑96/06, EU:F:2010:2). F’din il-kawża, “[il-Kummissjoni] u l-OLAF ma kinux l-uniċi entitajiet li kienu fil-pussess tal-proċess verbal tas-seduta tar-rikorrent mal-OLAF, peress li l-istess proċess verbal intbagħat lill-awtoritajiet nazzjonali Belġjani biex imbagħad jinbdew il-proċeduri ġudizzjarji” (punt 215). Billi ddeċidiet li ma setax jitqies li “l-Kummissjoni kienet fl-aħjar pożizzjoni sabiex tressaq provi li jippermettu li tiġi stabbilita l-kawża tal-kxif li seħħ”, il-qorti tal-Unjoni waslet għal konklużjoni identika għal dik li waslet għaliha l-Qorti Ġenerali fis-sentenza appellata, jiġifieri li “[l]-inċertezza fuq l-oriġini ta’ dan il-kxif ma tistax tintefa’ [fuq il-Kummissjoni]” (punt 214).
34      169/83 u 136/84, EU:C:1986:371.
35      T‑48/05, EU:T:2008:257.
36      Ara s-sentenza Hamoudi vs Frontex (punt 71).
37      Quézel‑Ambrunaz, C., Essai sur la causalité en droit de la responsabilité civile, Dalloz, Pariġi, 2010, b’mod partikolari p. 255.
38      169/83 u 136/84, EU:C:1986:371.
39      Ara s-sentenza tat‑8 ta’ Ottubru 1986, Leussink vs Il‑Kummissjoni (169/83 u 136/84, EU:C:1986:371, punti 15 u 16). Ara wkoll, il-konklużjonijiet tal-Avukat Ġenerali Slynn fil-kawżi magħquda Leussink vs Il‑Kummissjoni (169/83 u 136/84, EU:C:1986:265).
40      Ara s-sentenza tat‑8 ta’ Ottubru 1986, Leussink vs Il‑Kummissjoni (169/83 u 136/84, EU:C:1986:371, punt 17).
41      T‑259/03, EU:T:2007:254.
42      Ara s-sentenza tat‑12 ta’ Settembru 2007, Nikolaou vs Il‑Kummissjoni (T‑259/03, EU:T:2007:254, punt 196).
43      Ara s-sentenza tat‑12 ta’ Settembru 2007, Nikolaou vs Il‑Kummissjoni (T‑259/03, EU:T:2007:254, punti 196 u 198). F’din is-sentenza, il-Qorti Ġenerali qieset li “hija l-Kummissjoni li għandha tispjega, għan-nom tal-[OLAF], b’liema mod din ir-rivelazzjoni setgħet seħħet sabiex turi, jekk ikun il-każ, li l-obbligu fuq imsemmi impost fuq id-Direttur tal-OLAF ma kienx ġie miksur. Jekk il-Kummissjoni ma pprovdietx dawn l-ispjegazzjonijiet, għandu jiġi preżunt li l-kxif irriżulta minn ksur tal-Artikolu 8(3) tar-Regolament (KE) Nru 1073/1999 [tal-Parlament Ewropew u tal-Kunsill tal‑25 ta’ Mejju 1999 dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF) (ĠU Edizzjoni Speċjali bil-Malti, Kapitolu 1, Vol. 3, p. 91),] imwettaq mid-Direttur tal-OLAF fl-eżerċizzju tal-funzjonijiet tiegħu, fis-sens tal-Artikolu 288 KE [(li sar l-Artikolu 340 TFUE)]” (punt 197).
44      Ara s-sentenza tat‑12 ta’ Settembru 2007, Nikolaou vs Il‑Kummissjoni (T‑259/03, EU:T:2007:254, punt 196).
45      T‑48/05, EU:T:2008:257. Fil-kawża li tat lok għal din is-sentenza, id-dannu kien jirriżulta mill-iżvelar fl-istampa ta’ informazzjoni kunfidenzjali miżmuma mill-OLAF, mill-Kummissjoni u mill-awtoritajiet ġudizzjarji Franċiżi.
46      Ara s-sentenza tat‑8 ta’ Lulju 2008, Franchet u Byk vs Il‑Kummissjoni (T‑48/05, EU:T:2008:257, punt 203).
47      F‑30/08, EU:F:2010:43, punt 169.
48      Ara, f’dan ir-rigward, il-punt 103 tas-sentenza Hamoudi vs Frontex, li fiha l-Qorti tal-Ġustizzja ddeċidiet li r-rikors għad-danni mhux kuntrattwali skont l-Artikolu 268 TFUE jista’ jikkostitwixxi l-uniku rimedju ġudizzjarju tali li jiggarantixxi, b’mod suffiċjenti, protezzjoni ġudizzjarja quddiem il-qorti tal-Unjoni kontra aġenzija jew istituzzjoni tal-Unjoni.
49      Ara Forster, N., op. cit., punt 290 (p. 386).
50      Ara s-sentenza tat‑18 ta’ Settembru 2014, Holcim (ir-Rumanija) vs Il‑Kummissjoni (T‑317/12, EU:T:2014:782, punt 79 u l-ġurisprudenza ċċitata).
51      Ara s-sentenza Hamoudi vs Frontex (punti 72 sa 80).
52      Ara s-sentenza Hamoudi vs Frontex (punt 81 u l-ġurisprudenza ċċitata).
53      Ara, f’dan is-sens, il-konklużjonijiet tal-Avukat Ġenerali Norkus fil-kawża Hamoudi vs Frontex (C‑136/24 P, EU:C:2025:257, punt 18), kif ukoll il-ġurisprudenza tal-Qorti Ewropea tad-Drittijiet tal-Bniedem
iċċitata fin-nota ta’ qiegħ il-paġna 30 ta’ dawn il-konklużjonijiet: sentenzi tat‑13 ta’ Frar 2020, N.D. u N.T. vs Spanja (CE:ECHR:2020:0213JUD000867515, punt 85), u tat‑18 ta’ Novembru 2021, M.H. et vs Il‑Kroazja (CE:ECHR:2021:1118JUD001567018, punt 268).
54      C‑363/22 P, EU:C:2024:20, punt 75.
55      Ara s-sentenza tat‑30 ta’ Novembru 2023, Sistem ecologica vs Il‑Kummissjoni (C‑787/22 P, EU:C:2023:940, punti 66 u 154).
56      Minkejja li l-OLAF u l-awtoritajiet nazzjonali kkonċernati jikkontribwixxu, permezz tal-iskambji ta’ informazzjoni tagħhom, għat-twettiq tal-istess għan, jiġifieri l-ġlieda kontra l-frodi u r-reati kontra l-interessi finanzjarji tal-Unjoni, ma jeżistux, fil-kuntest tal-kooperazzjoni amministrattiva msaħħa eżistenti bejn dawn l-atturi, dispożizzjonijiet ġenerali jew partikolari li jirregolaw il-kundizzjonijiet li fihom ir-responsabbiltà mhux kuntrattwali tal-OLAF jew tal-awtoritajiet nazzjonali kkonċernati tista’ tiġi stabbilita minħabba nuqqas ta’ twettiq tal-obbligu ta’ kunfidenzjalità tar-rapporti ta’ investigazzjoni stabbiliti mill-OLAF, b’tali mod li dawn il-kundizzjonijiet jaqgħu, fil-qasam tar-responsabbiltà, taħt żewġ ordinamenti ġuridiċi differenti. Fl-assenza ta’ mekkaniżmu ta’ responsabbiltà solidali (Europol), ta’ responsabbiltà konġunta (Frontex) u fl-assenza ta’ implimentazzjoni ta’ responsabbiltà in solidum, l-OLAF huwa responsabbli għad-danni kollha li huwa jikkawża lil persuna minħabba l-iżvelar mhux awtorizzat tar-rapport ta’ investigazzjoni tiegħu u kull Stat Membru huwa responsabbli, b’konformità mad-dritt nazzjonali, għad-danni kollha kkawżati lil persuna minħabba l-ipproċessar, b’mod partikolari l-iżvelar mhux awtorizzat tar-rapport ta’ investigazzjoni li huwa kiseb mill-OLAF.
57      Forster, N., jenfasizza li l-inċertezza taqa’ f’angolu moħbi li jippreġudika l-protezzjoni ġudizzjarja tal-individwi (op. cit., punt 256, (p. 338)). Fid-daħla tax-xogħol ta’ Joisten, C., L’incertitude causale en droit de la responsabilité civile, Larcier, Brussell, 2024, il-Professur Bernard Dubuisson jagħmel mistoqsija li jidhirli li hija partikolarment rilevanti: “Kif u għalfejn [huwa] permess li jsir ċert fil-liġi dak li ma huwiex neċessarjament ċert fil-fatt[?]” (p. 9).
58      Forster, N., op. cit., punt 323.
59      C‑446/19 P, EU:C:2020:918.
60      Ara s-sentenza tal‑11 ta’ Diċembru 2025, ABLV Bank vs CRU (C‑602/22 P, EU:C:2025:953, punti 45 u 46 u l-ġurisprudenza ċċitata).
61      C‑16/90, EU:C:1991:233.
62      C‑16/90, EU:C:1991:402.
63      T‑514/93, EU:T:1995:49.
64      T‑231/97, EU:T:1999:146.
65      Ara s-sentenza tas‑26 ta’ Settembru 2024, WEPA Hygieneprodukte et vs Il‑Kummissjoni (C‑795/21 P u C‑796/21 P, EU:C:2024:807, punt 82 u l-ġurisprudenza ċċitata).
66      C‑156/21, EU:C:2022:97.
67      C‑404/10 P, EU:C:2012:393.
68      C‑457/18, EU:C:2020:65.
69      C‑156/21, EU:C:2022:97.
70      C‑404/10 P, EU:C:2012:393.
71      C‑404/10 P, EU:C:2012:393.
72      L-appellanti tinvoka, f’dan il-kuntest, is-sentenzi tal-Qorti EDB tas‑27 ta’ Ottubru 1993, Dombo Beheer B.V. vs Il‑Pajjiżi l-Baxxi (CE:ECHR:1993:1027JUD001444888, punt 33); tas‑7 ta’ Ġunju 2001, Kress vs Franza (CE:ECHR:2001:0607JUD003959498, punt 72); kif ukoll tad‑19 ta’ Settembru 2017, Regner vs Ir‑Repubblika Ċeka (CE:ECHR:2017:0919JUD003528911, punt 146).
73      L-appellanti tinvoka, f’dan il-kuntest, is-sentenza tal-Qorti EDB tat‑28 ta’ Awwissu 1991, Brandstetter vs L‑Awstrija (CE:ECHR:1991:0828JUD001117084, punt 67).
74      Iffirmata f’Ruma fl‑4 ta’ Novembru 1950.
75      L-appellanti tirreferi, f’dan ir-rigward, għas-sentenza tal-Qorti EDB tad‑9 ta’ Ġunju 1998, McGinley u Egan vs Ir‑Renju Unit (CE:ECHR:1998:0609:JUD002182593, punt 86 u 90).
76      C‑650/18, EU:C:2021:426, punt 17.
77      C‑650/18, EU:C:2021:426.
78      C‑404/10 P, EU:C:2012:393.
79      C‑457/18, EU:C:2020:65.
80      C‑156/21, EU:C:2022:97.
81      Ara d-digriet tat‑12 ta’ Novembru 2025, Fashion TV RO u Maestro (C‑475/24, EU:C:2025:898, punt 45 u l-ġurisprudenza ċċitata).
82      Ara s-sentenza tal‑4 ta’ Diċembru 2019, H vs Il‑Kunsill (C‑413/18 P, EU:C:2019:1044, punt 103 u l-ġurisprudenza ċċitata).
83      Ara s-sentenza Hamoudi vs Frontex (punt 77 u l-ġurisprudenza ċċitata).
84      Ara d-digriet tat‑12 ta’ Novembru 2025, Fashion TV RO u Maestro (C‑475/24, EU:C:2025:898, punt 46 u l-ġurisprudenza ċċitata).
85      Ara s-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill (C‑348/20 P, EU:C:2022:548, punt 129 u l-ġurisprudenza ċċitata).
86      C‑348/20 P, EU:C:2022:548.
87      Regolament tal-Parlament Ewropew u tal-Kunsill tat‑30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).
88      Ara s-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill (C‑348/20 P, EU:C:2022:548, punt 130).
89      Ara s-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill (C‑348/20 P, EU:C:2022:548, punt 131).